Misi selesai isu banjir 15 tahun

PAYA RUMPUT 4 November – Menyelesaikan isu banjir yang membelenggu penduduk menjadi antara misi utama Ahli Dewan Undangan Negeri (Adun) Paya Rumput Datuk Rais Yasin.

Menurut Rais, permasalahan utama yang dialami di taman tersebut adalah disebabkan sistem perparitan yang kecil dan tidak diselenggara seiring dengan perkembangan persekitaran yang membangun.

“Selain itu, faktor saliran juga antara punca banjir kawasan perumahan ini, kerana taman ini hampir dengan tali air di Sungai Ayer Hitam.

“Di mana apabila setiap kali hujan kebelakangan ini, air naik bercampur lumpur hitam yang menyebabkan penduduk bertambah penat untuk mengemas rumah.

“Saya harapkan pihak berwajib dan agensi bertanggungjawab untuk sama-sama membantu menyelesaikan isu yang sudah lebih 15 tahun menghantui penduduk Taman Rambai Utama ini,” katanya.

Rais yang juga Exco Pendidikan, Teknologi dan Telekomunikasi negeri berkata, kira-kira hampir 100 buah rumah akan dinaiki air jika hujan lebat melebihi tempoh dua jam.

“Di pihak saya telah berjumpa dan menghantar surat selaku Adun kawasan kepada Menteri Perumahan dan Kerajaan Tempatan (KPKT), Datuk Seri Reezal Merican Naina Merican untuk menyelesaikan isu banjir di taman ini.

“Namun, saya beranggapan untuk saya bertindak sendirian itu mustahil, saya tetap memerlukan bantuan dari pihak Majlis Bandaraya Melaka Bersejarah (MBMB) dan agensi berkaitan seperti Jabatan Perairan dan Saliran (JPS) dan Jabatan Kerja Raya (JKR).

Sementara itu, penduduk di taman perumahan itu menyuarakan harapan agar ada sinar yang menjelma bagi mengatasi masalah yang membelenggu sejak sekian lama itu.

Seorang wakil penduduk, Abd Ghani Othman, 54, mendakwa masalah banjir yang kerap berlaku itu menyebabkan mereka hidup dalam ketakutan terutama ketika hujan lebat.

Dia yang juga seorang penjawat awam berkata, masalah banjir di kawasan itu semakin ketara sejak akhir-akhir ini berikutan sistem perparitan yang sempit dan tersumbat menyebabkan air longkang melimpah dan menyebabkan rumah mereka dinaiki air.

“Kebiasaan air akan bertakung atas jalan raya sahaja, tetapi kebelakangan ini, sejak banjir paling teruk tahun lalu setiap kali hujan lebat kami terpaksa membersihkan lantai rumah sehingga ke dapur menyebabkan perabot kayu dan sofa terpaksa dibuang.

“Kami penduduk di sini, tidak meminta kerajaan untuk memberi bantuan setiap kali banjir, cuma kami rayu tolonglah selesaikan isu perparitan dan buat sampai tiada banjir langsung di sini, tolong lah,” rayunya.

Katanya, dia dan isteri kerap diselubungi keresahan setiap kali hujan berlaku pada malam hari kerana bimbang tidak sempat menyelamatkan dokumen penting.

“Banjir di taman ini sudah terlalu sering berlaku, ibu saya pula sendirian tiggal di Lorong Rambai Utama 11, di mana lokasi itu memang akan naik air dalam masa yang cepat, jadi setiap kali hujan, sudah pasti keselamatan ibu paling saya risaukan.

“Hendak merayu, sudah habis dirayu, fikirkanlah kepayahan yang kami alami, sudah semacam trauma apabila hujan,” katanya yang tinggal di Lorong Rambai Utama 4.

Politik:-
– Exco Pergerakan Pemuda UMNO Malaysia (2018 – kini)
– Ahli Majlis Kerja Tertinggi UMNO Malaysia (2018 – kini)
– Ketua Pergerakan Pemuda UMNO Bahagian Tangga Batu (2018 – kini)


Trend dunia kurangkan jejak karbon beri impak positif kepada M’sia – PM

Ini, menurut Perdana Menteri kerana peningkatan dalam pelaburan serta permintaan bekalan elektrik mesra alam atau elektrik hijau akan membuka peluang ekonomi dan perniagaan baharu kepada pemain industri Tenaga Boleh Baharu (TBB) tempatan.

“Mengambil kira Malaysia memiliki rantaian nilai industri TBB yang kukuh daripada peringkat pembuatan sehingga ke peringkat pembekalan perkhidmatan, negara dalam hal ini perlu memanfaatkan kelebihan dimiliki untuk menarik pelaburan hijau dan bernilai tinggi ini,” katanya.

Turut hadir Menteri Tenaga dan Sumber Asli Datuk Seri Takiyuddin Hassan, Menteri Sains, Teknologi dan Inovasi Datuk Seri Dr Adham Baba, Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Pengarah Agensi Tenaga Boleh Diperbaharui (IRENA) Francesco La Camera.

Mengulas lanjut, Perdana Menteri berkata hasrat ini perlu didukung melalui penetapan dasar perancangan penjanaan dan pembekalan elektrik lebih kompetitif, bercita-cita tinggi dan dicorak berasaskan perkembangan dan permintaan semasa.

“Ini termasuk penyediaan mekanisme dan sistem pembekalan yang anjal dan responsif melalui teknologi moden dan pintar, bagi mengendalikan kemasukan tenaga boleh baharu yang lebih tinggi dan menguruskan permintaan tenaga secara efisien.

“Perkara ini penting dalam menjadikan Malaysia lebih mampu menarik kemasukan pelaburan langsung asing kerana kelebihannya menyediakan capaian kepada bekalan elektrik hijau yang berkualiti,” katanya.

Sehubungan itu, katanya Kementerian Tenaga dan Sumber Asli telah diminta menerajui perubahan dasar ini dengan menambah baik kerangka dasar dan regulatori pembekalan elektrik sedia ada, agar selaras dengan keperluan dan permintaan semasa.

Beliau yakin Malaysia yang diberkati pelbagai sumber TBB yang boleh diterokai, sekiranya diwujudkan satu dasar peralihan tenaga yang berdaya maju, negara mampu menarik pelaburan syarikat korporat yang memerlukan bekalan elektrik hijau.

“Oleh itu, saya menyambut baik laporan awal kajian Malaysia Energy Transition Outlook (METO) tentang senario peralihan tenaga yang boleh kita laksanakan.

“Saya berharap laporan akhir METO yang akan dimuktamadkan nanti, bakal menjadi panduan penetapan hala tuju peralihan tenaga negara sehingga tahun 2050 dan menyumbang secara lebih signifikan terhadap aspirasi negara neutral karbon 2050,” katanya.

Mengulas mengenai persidangan ISES, Ismail Sabri percaya ia akan membuka peluang kepada penggubal dasar, pemain industri dan cendekiawan dalam bidang tenaga lestari untuk berbincang dan memahami strategi serta amalan terbaik berkaitan peralihan tenaga di seluruh dunia.

“Saya berharap dasar, amalan dan inisiatif terbaik yang sedia dipraktikkan dan terbukti berjaya, boleh diaplikasi dan disesuaikan untuk dilaksanakan, agar Malaysia juga boleh menyumbang dalam menangani isu perubahan iklim di peringkat global,” katanya. – BERNAMA


Olimpik: Peluang Jeremiah layak ke pusingan akhir pudar

TOKYO 24 Julai – Misi atlet gimnastik artistik negara Jeremiah Loo Phay Xing untuk layak ke pusingan akhir acara all-around lelaki Olimpik Tokyo, menjadi pudar apabila beliau sekadar berkedudukan ke-19 daripada 22 gimnas dalam pusingan kelayakan subdivision satu, di sini hari ini (Sabtu).

Atlet berusia 23 tahun itu mengutip sejumlah 67.498 mata selepas kesemua enam displin, pada hari pembukaan gimnastik artistik yang berlangsung di Pusat Gimnastik Ariake.

Walaupun bermula dengan baik pada displin senaman lantai dengan mendapat 13.100 mata, atlet berasal dari Pulau Pinang itu gagal meneruskan momentumnya apabila persembahannya mula menurun pada lima displin yang lain.

Jeremiah mendapat 12.266 mata dalam displin kekuda berpelana dan 7.700 pada gelang roman yang merupakan catatan mata paling rendahnya, diikuti 12.466 mata pada melombol, 10.200 pada palang imbangan dan 11.766 pada acara palang tunggal.

Nagorny Nikita dari Federas Russia mengungguli pusingan ini dengan mengumpulkan 87.897 mata manakala dua atlet dari China, Xiao Ruoteng (87.732 mata) dan Sun Wei (87.298 mata) masing-masing berkedudukan kedua dan ketiga.

Hanya 24 atlet dengan maksimum dua wakil dari setiap negara akan layak ke pusingan akhir all around, yang dijadualkan berlangsung pada Rabu (28 Julai).

Selain Jeremiah, seorang lagi gimnas negara Farah Ann Abdul Hadi dijadualkan untuk membuat penampilan sulungnya esok (Ahad) pada pusingan kelayakan all around wanita.


‘Konvoi kapcai’ satukan belia dan masyarakat

BANDARAYA MELAKA 22 Mei – Penganjuran program konvoi motosikal disifatkan sebagai program yang baik dalam menyatukan belia dan pelbagai lapisan masyarakat di negeri ini.

Exco Belia, Sukan dan NGO negeri VP Shanmugam berkata, program berkenaan boleh menjadi satu acara yang sihat bukan sahaja dalam memperkukuh hubungan, bahkan mampu membantu dari aspek mental dan emosi sekiranya dibuat dengan tujuan baik.

“Mungkin ramai yang menganggap acara konvoi boleh membahayakan, namun jika ia dirancang dan dianjur dengan baik dari aspek keselamatan dan sebagainya, ia boleh menjadi satu program yang sihat.

“Seperti program konvoi ‘kapchai’ dianjurkan Jawatankuasa Pembangunan dan Keselamatan Kampung (JPKK) Kampung Mata Kucing ini, saya melihat ia dapat memupuk kebersamaan dalam kalangan segenap lapisan masyarakat,” katanya.

Beliau berkata demikian ketika ditemui selepas menyempurnakan upacafa ‘flag-off’ Konvoi Kapchai MK 2023 Melaka-Janda Baik di Kampung Mata Kucing, di sini, kelmarin.

Sementara itu, Pengerusi JPKK Mata Kucing, Saiful Ridhuan Ali berkata, program julung kali diadakan itu mendapat sambutan hangat apabila ia berjaya mengumpulkan 78 peserta berumur dalam lingkungan 20 hingga 76 tahun.

Katanya, melihat kepada sambutan menggalakkan, program berkenaan dicadang untuk diangkat menjadi acara tahunan JPKK berkenaan dalam memupuk semangat muhibah masyarakat di kampung berkenaan.


Banjir Sabah: Jumlah mangsa banjir di Sabah kekal 528 orang

KOTA KINABALU, 3 Nov – Jumlah mangsa banjir di negeri ini kekal 528 orang daripada 162 keluarga yang masih berada di tujuh pusat pemindahan sementara (PPD) di tiga daerah iaitu Tenom, Beaufort dan Kunak, setakat pagi ini.

Sekretariat Jawatankuasa Pengurusan Bencana Sabah dalam kenyataan memaklumkan Tenom, sebuah daerah di pedalaman negeri, menempatkan mangsa banjir teramai iaitu 443 orang daripada 139 keluarga yang dipindahkan ke lima PPS di daerah itu.

Rumah Kebudayaan Makakagas menempatkan 117 mangsa daripada 32 keluarga; Rumah Kebudayaan Kalang Kanar (29 mangsa, tujuh keluarga); Rumah Kebudayaan Gunting (33 mangsa, tujuh keluarga); Rumah Kebudayaan Pagukon (214 mangsa, 78 keluarga); dan Kompleks Sukan Tenom (50 mangsa, 15 keluarga).

“Trend semasa pemindahan mangsa dan bencana banjir di Sabah ketika ini adalah kekal, manakala cuaca baik di kebanyakan kawasan di Sabah pagi ini,” menurut kenyataan itu.

PPS di Dewan Datuk Seri Panglima Dun Banir di Beaufort pula menempatkan 57 mangsa daripada 17 keluarga, manakala Dewan Kampung Airport Tun Fuad di Kunak menempatkan 28 mangsa daripada enam keluarga.

Sementara itu, Jabatan Meterologi Malaysia meramalkan ribut petir di satu dua kawasan terutama di pedalaman pada sebelah petang dan malam di negeri ini hari ini.


Polis KL tingkatkan tahap keselamatan di Kedutaan Rusia

KUALA LUMPUR 25 Feb- Polis Kuala Lumpur mempertingkatkan tahap keselamatan di sekitar Kedutaan Rusia di Jalan Ampang, di sini susulan perkembangan krisis antara negara itu dengan Ukraine.

Semalam, Presiden Rusia Vladimir Putin mengumumkan operasi tentera telah bermula di Ukraine dan mengarahkan tentera negara itu meletak senjata serta menyerah.


Pusat kecantikan SPA dah mula terima tempahan pelanggan

AYER KEROH 19 Feb. – Meskipun belum dibuka selepas diumumkan antara sektor perniagaan yang dibenarkan beroperasi, ada pemilik spa di kawasan ini sudah menerima tempahan untuk memberikan perkhidmatan kecantikan dan kesihatan kepada pelanggan.

Pemilik spa Zana Muslimah SPA, Suzana Abu Talib berkata, sebagai persediaan sebelum beroperasi sepenuhnya hari ini, dia sudah mengarahkan kakitangannya menjalankan rutin kebersihan dan proses sanitasi di dalam premis sebaik kerajaan membuat pengumuman itu semalam.

Katanya, kakitangannya seramai empat orang juga mula menjalankan aktiviti pemasaran bagi menarik perhatian pelanggan mendapatkan perkhidmatan kecantikan dan kesihatan di spa miliknya.

“Walaupun dalam keadaan masih ditutup sebelum ini, kami sentiasa berkomunikasi dengan pelanggan melalui platform media sosial dan rata-ratanya pelanggan tidak sabar untuk ‘memanjakan’ diri di pusat kecantikan kami.

“Alhamdulillah, maklum balas diterima daripada pelanggan amat baik sekali dan kami tidak sabar untuk memulakan perniagaan dan memberikan perkhidmatan kepada pelanggan.

“Sebagai usahawan di dalam industri kecantikan spa, saya berasa amat lega apabila kembali beroperasi dan lebih bersedia kali ini untuk memberikan perkhidmatan dalam keadaan norma dan SOP (prosedur operasi standard) bagi memastikan perniagaan kembali bangkit dengan risiko yang rendah,” katanya ketika dihubungi Melaka Hari Ini (MHI) di sini.

Suzana berkata, dia bersama pengusaha spa yang lain mengadakan mesyuarat bersama Kementerian Pelancongan, Seni Dan Budaya Malaysia (MOTAC) secara atas talian bagi mendapatkan pensijilan SOP untuk beroperasi dalam keadaan norma baharu.

Menurutnya, meskipun tidak beroperasi dalam tempoh Perintah Kawalan Pergerakan (PKP) 2.0 sebelum ini, dia tidak mengalami sebarang masalah untuk menjana pendapatan kerana mempunyai perniagaan atas talian.


Lelaki maut kereta dihempap pokok tumbang

SUNGAI PETANI, 26 April – Seorang lelaki maut selepas kereta jenis Proton Waja yang dipandunya dihempap pokok tumbang dalam kejadian di hadapan Hospital Sultan Abdul Halim (HSAH) malam tadi.

Jurucakap Jabatan Bomba dan Penyelamat Malaysia (JBPM) Kedah memaklumkan dalam kejadian kira-kira 8 malam itu, mangsa S.Karthigesu, 52, yang tersepit di bahagian tempat duduk pemandu meninggal dunia di tempat kejadian.

“Pihak bomba menerima panggilan berhubung kejadian ini pada 8.27 malam tadi dan pasukan dari Balai Bomba dan Penyelamat (BBP) Amanjaya diketuai Pegawai Komander Operasi Penolong Penguasa Bomba Azahari Abdullah digerakkan ke lokasi.

“Setibanya di lokasi, mangsa dilaporkan tersepit di dalam kereta, mangsa kemudiannya berjaya dikeluarkan namun disahkan meninggal dunia oleh pihak Kementerian Kesihatan (KKM),” katanya.

Jurucakap itu berkata lima lagi kenderaan turut mengalami kerosakan selepas dihempap pokok tumbang namun setakat ini jumlah dan status mangsa belum diketahui sepenuhnya kerana mereka dihantar ke hospital oleh orang awam.

Beliau berkata lebih 10 pokok tumbang di sekitar lokasi kejadian dan jentera bomba turut mengalami kesukaran untuk bergerak ke lokasi berikutan terdapat tiang elektrik tumbang merintangi jalan raya.

“Operasi mengalihkan pokok tumbang telah dilakukan dengan kerjasama pelbagai agensi termasuklah polis, KKM, Angkatan Pertahanan Awam Malaysia (APM), Majlis Perbandaran Sungai Petani Kedah (MPSPK), dan Pasukan Bomba Sukarela (PBS) berdekatan,” katanya.


Banjir di Baling: Warga emas berpaut pada pokok elak dibawa arus deras

Mangsa, Hasnah Ismail, 58, berkata sebaik melihat air naik dengan cepat dan masuk ke dalam rumah, dia dan suami memanjat sebatang pokok rambutan berhampiran rumah mereka.

“Bila nampak pokok rambutan macam nak tumbang, mak cik dan pak cik cuba berpaut pada kayu balak hanyut, tapi tangan pak cik terlepas dan dihanyutkan arus banjir.

“Mujurlah dia sempat mencapai ranting buluh, mak cik pula hanyut bersama kayu balak sebelum berpaut pada pokok pinang…lebih kurang sejam juga kami kesejukan di dalam air menunggu sehingga pasukan penyelamat datang menyelamatkan kami kira-kira pukul 8 malam tadi,” katanya ketika ditemui Bernama di pusat pemindahan sementara (PPS) Sekolah Menengah Kebangsaan Jerai dekat sini, malam tadi.

Menurutnya, dia cuba menjerit meminta pertolongan namun tiada siapa yang mendengar dan hanya mampu menunggu diselamatkan, malah suaminya, Che Nai Isa, 59, juga hanya berpaut pada ranting buluh.

“Mak cik hanya ingat mati masa itu, tak nampak siapa yang boleh tolong…namun rasa bersyukur bila nampak bot penyelamat datang dan selamatkan kami berdua.

“Sambil menahan sejuk di dalam air banjir, belakang mak cik beberapa kali berlanggar dengan kayu balak hanyut, mujur kami berdua tak cedera,” katanya.

Hasnah berkata dia yang sudah tinggal di Kampung Padang Empal sejak kecil, sering menyaksikan kejadian banjir di situ namun banjir yang berlaku kali ini adalah yang terburuk.

“Selalu kalau air naik, sampai buku lali atau betis, ini kali pertama naik sampai ke bumbung rumah, tak tau apa nasib 30 ekor kambing di dalam kandang, barang dalam rumah semua tak sempat diselamatkan termasuklah dua motosikal.

Sementara itu, seorang lagi mangsa banjir, Siti Mariam Abdul Isa, 70, berkata suaminya yang lumpuh separuh badan sejak sembilan tahun lepas sudah terendam dalam air banjir sewaktu dia bersama anak dan cucu lelakinya sedang sibuk memindahkan barang ke tempat lebih tinggi.

“Kami terlupa yang pak cik tidur di atas tilam di lantai…bila sedar sahaja terus kami bertiga angkat dan bawa dia ke tingkat atas rumah, dia menggigil juga sebab sejuk terendam dalam air banjir.

“Sebelum air naik, mak cik suapkan nasi untuk pak cik, tak sangka air naik cepat sangat, anak dan cucu masa tu sedang angkat motosikal yang baru dibeli sebulan lepas ke tingkat atas rumah. Tapi dengan motosikal itu sekali tenggelam dalam banjir,” katanya.

Seorang lagi mangsa, Siti Hajar Said, 32, berkata dia tidak sempat menyelamatkan sebarang harta bendanya, termasuk kucing dan arnab kesayangan anak-anaknya juga gagal dijumpai dalam kejadian itu.

“Hujan turun pada 4 petang, dalam pukul 5 petang air mula naik, tak sampai setengah jam air sudah naik sampai bumbung rumah.

“Kesemua enam buah rumah yang terletak dekat dengan sungai, semuanya tenggelam. Kali terakhir banjir di sini, sebelum raya puasa lepas, tapi tidak seteruk banjir kali ini,” katanya.


DAKEN pacu industri seni budaya negara

AYER KEROH 19 Mei – Kementerian Pelancongan, Seni dan Budaya (MOTAC) melancarkan Siri Jerayawara Dasar Kebudayaan Negara (DAKEN) di Kompleks Jabatan Kebudayaan dan Kesenian Negeri (JKKN) Melaka hari ini.

Siri Jerayawara di Melaka itu merupakan siri ke-10 sejak ia mula menjelajah ke seluruh negara selepas dilancarkan Perdana Menteri Datuk Seri Ismail Sabri dan bagi zon selatan siri jelajah akan ke Johor selepas Melaka.

Timbalan Menterinya, Datuk Seri Dr. Santhara J.P berkata DAKEN merupakan sebuah dokumen holistik yang bakal dijadikan panduan dan rujukan dalam merencana pembangunan seni, warisan dan budaya negara.

“DAKEN 2021 menggariskan wawasan menuju Malaysia Negara Maju Rakyat Berbudaya. Dan ia berlandaskan lima prinsip Keluarga Malaysia merangkumi keterangkuman, kebersamaan, semangat kebanggaan, keterbukaan dan menyeluruh.

“Sebanyak tujuh teras digariskan di bawah DAKEN ini berkaitan pelaksanaan seni, budaya dan warisan iaitu; Budaya Nilai Tinggi; Keharmonian Masyarakat, Pemeliharaan dan Pemuliharaan Warisan Budaya; Pembangunan dan Pengembangan Budaya; Pemerkasaan Budaya dan Penjanaan Ekonomi Kebudayaan serta Kecemerlangan Budaya,” katanya.

Menurutnya, JKKN di bawah MOTAC akan terus menggembeleng usaha memakmurkan negara dan mementingkan kesejahteraan rakyat menerusi pelestarian seni dan budaya negara.


Mersing jadi daerah terbaharu terjejas banjir, mangsa melonjak kepada 2,912 orang

JOHOR BAHRU, 25 Januari – Jumlah mangsa banjir di Johor terus melonjak kepada 2,912 orang setakat 12 tengah malam ini berbanding 1,703 yang direkodkan pada 8 malam tadi dengan Mersing menjadi daerah terbaharu terjejas bencana itu.

Jawatankuasa Pengurusan Bencana Negeri (JPBN) dalam kenyataan malam ini memaklumkan sebanyak 14 pusat pemindahan sementara (PPS) baharu dibuka, menjadikan jumlah keseluruhan PPS ialah 30 di daerah Kota Tinggi, Kluang, Mersing dan Segamat.

“Segamat terus menjadi daerah paling teruk terjejas banjir dengan 1,392 orang daripada 393 keluarga ditempatkan di 13 PPS diikuti Kluang dengan 785 orang daripada 223 keluarga ditempatkan di sembilan PPS,” menurut kenyataan itu.

Di Kota Tinggi, JPBN memaklumkan seramai 471 orang daripada 120 keluarga ditempatkan di enam PPS manakala di daerah Mersing terdapat dua PPS yang menempatkan 264 penduduk daripada 97 keluarga.

Kenyataan itu memaklumkan selain tiga laluan di Kota Tinggi, Jalan Senai-Gemas (FT001) dan Jalan Jabi-Bukit Tempurung, kedua-duanya di Segamat, turut ditutup kepada semua kenderaan.

Data Jabatan Pengairan dan Saliran pula menunjukkan empat sungai di Johor melepasi paras bahaya dengan trend menaik iaitu Sungai Muar (muara Sungai Gemas) berada di paras 19.12 meter, Sungai Lenik (Ladang Chaah) 7.34 meter, Sungai Segamat (Segamat Kecil) 37.9 meter dan Sungai Kahang (Kampung Contoh) 15.11 meter.


PM arah NACCOL cerakin seluruh implikasi subsidi, beri tempoh dua minggu

PUTRAJAYA, 27 November – Perdana Menteri Datuk Seri Anwar Ibrahim hari ini mengarahkan Majlis Tindakan Sara Hidup Negara (NACCOL) untuk mencerakin dan menelusuri implikasi subsidi dalam tempoh dua minggu.

Beliau berkata subsidi yang ditanggung kerajaan pada masa ini antaranya subsidi elektrik, dinikmati semua golongan walaupun ia sebenarnya bertujuan untuk membantu golongan rakyat miskin.

“Saya tidak ada masalah dengan subsidi bagi rakyat terutama yang susah, tetapi dalam perbincangan kita, subsidi ini harus bersasar,” katanya dalam sidang media selepas mempengerusikan mesyuarat khas Majlis Tindakan Sara Hidup Negara di Perdana Putra, di sini hari ini.

“Saya berikan tempoh dua minggu untuk mencerakin dan menelusuri seluruh implikasi, dan bincang dengan sektor swasta, pelabur supaya mereka faham subsidi bertujuan untuk meringankan beban rakyat miskin, dan tentunya golongan kaya dan industri tidak harus mengambil manfaat.

“Maknanya subsidi untuk elektrik akan diteruskan. Bila saya sebut perkara ini saya tidak mahu ada kebimbangan subsidi untuk rakyat, tetapi untuk golongan terkaya, industri besar …tidak harus memperoleh subsidi kerana ia menjadi beban kewangan yang besar kepada kerajaan,” tambahnya.

Mesyuarat khas Majlis Tindakan Sara Hidup Negara itu turut dihadiri Ketua Setiausaha Negara Tan Sri Mohd Zuki Ali dan Gabenor Bank Negara Tan Sri Nor Shamsiah Mohd Yunus serta ketua-ketua setiausaha kementerian.

Perdana Menteri pada hari pertamanya bertugas di Perdana Putra pada Jumaat lepas berkata isu kos sara hidup menjadi keutamaan kerajaan perpaduan pimpinannya bagi mengurangkan beban dialami rakyat ketika ini.

Sementara itu Anwar berkata beliau telah meminta Kementerian Pertanian dan Industri Makanan melalui Lembaga Pemasaran Pertanian Persekutuan (Fama) untuk mengambil langkah bagi mengawal kos pengeluaran bekalan makanan seperti telur ayam.


Sebahagian intipati Bajet 2023 jadi manifesto BN – Ismail Sabri

BERA, 7 November – Sebahagian intipati Bajet 2023 yang dibentang di Dewan Rakyat pada 7 Okt lepas, akan menjadi manifesto Barisan Nasional (BN), mengambil kira belanjawan itu berpijak di bumi nyata, kata Datuk Seri Ismail Sabri Yaakob.

Perdana Menteri berkata intipati bajet terbesar yang pernah disediakan dengan peruntukan RM372.3 bilion itu juga mencakupi semua pihak dan kerajaan mempunyai peruntukan mencukupi untuk melaksanakannya.

“Kita telah mengumumkan (bajet) lebih awal…Tan Sri Muhyiddin komen macam-macam tentang kerajaan tapi apabila kita bentang bajet yang baik maka dia juga ingin menciplak (meniru) bajet yang dibentangkan kerajaan Keluarga Malaysia di bawah pimpinan saya,” kata beliau.

Ismail Sabri berkata demikian pada sidang media selepas menghadiri Kenduri Kampung Bersama Komuniti Felda Sebertak di Dewan Orang Ramai Felda Sebertak di sini hari ini, yang turut dihadiri calon BN bagi Dewan Undangan Negeri (DUN) Guai Khairulnizam Mohamad Zuldin pada Pilihan Raya Umum ke-15 (PRU15).

Beliau berkata demikian bagi mengulas kenyataan Pengerusi Perikatan Nasional (PN) Tan Sri Muhyiddin Yassin yang dilaporkan memberi jaminan semua inisiatif Bajet 2023 termasuk bantuan kepada rakyat dan penjawat awam akan dilaksana serta ditambah baik, ketika mengumumkan manifesto PN semalam.

Dalam perkembangan lain, Ismail Sabri juga menafikan dakwaan Muhyiddin yang dilaporkan berkata beliau telah menolak permohonan Perdana Menteri kelapan itu supaya moratorium khas diberikan kepada golongan Perusahaan Mikro Kecil dan Sederhana (PMKS).

Beliau berkata kerajaan sentiasa peka serta prihatin dengan PKMS dan golongan itu mendapat manfaat Bajet 2023 seperti pemberian geran sekali beri sebanyak RM1,000 dengan peruntukan RM1 bilion selain dana memulakan pinjaman bagi mengembangkan perniagaan di bawah Tabung Ekonomi Kumpulan Usaha Niaga (TEKUN).

“Moratorium adalah (bayaran balik) pinjaman (yang) ditangguhkan. Pinjaman tetap ada, jadi tidak selesaikan masalah, sebaliknya kita bantu mereka (PMKS) mengembangkan perniagaan… yang mana tidak ada modal kita beri pinjaman baharu.

“Saya tidak pernah kata menolak (permohonan moratorium khas PMKS) tapi meminta Kementerian Kewangan mengkaji perkara itu,” kata Ismail Sabri yang mempertahankan kerusi Parlimen Bera yang disandangnya sejak 2004 pada PRU15.

Sementara itu, ditanya, apakah ‘rahsia’ beliau kekal cergas sepanjang berkempen dan dalam masa sama, menjalankan tugas sebagai Perdana Menteri, Ismail Sabri berkata ia disebabkan “kesungguhannya dalam menjalankan tugas”.

“Apa pun mesti perlu kesungguhan, jika kita enjoy (seronok) dengan apa yang dilakukan, pasti tidak terasa penat… makan saya tak ada pantang pun, cuma amalkan pengambilan vitamin,” kata beliau.


Keldai akaun meningkat

BANDA HILIR 16 Julai- Jenayah keldai akaun di negeri ini meningkat apabila merekodkan sebanyak 501 kes sepanjang enam bulan pertama tahun ini.

Ketua Polis Melaka Datuk Zainol Samah berkata, meskipun meningkat sebanyak 13.09 peratus dengan 58 kes berbanding tempoh sama tahun lalu namun ia tetap dianggap serius.

Beliau berkata, daripada jumlah itu sebanyak 339 tangkapan dilakukan membabitkan modus operandi pembelian dalam talian, pelaburan, pinjaman tidak wujud, serta African Scam dan Macau Scam.

“Macau Scam juga meningkat dengan pertambahan 100 kes menjadikan keseluruhan 157 dengan kerugian lebih RM5.3 juta, diikuti penipuan pelaburan sebanyak 107 kes membabitkan kerugian lebih RM2.7 juta,” katanya.

Beliau berkata demikian pada sidang media selepas mengadakan Walkabout dan beramah mesra dengan pelancong di Bangunan Stadthuys dan Jonker Street, hari ini.

Hadir sama, Timbalan Pengerusi Jawatankuasa Jonker Street, Datuk Gan Tian Loo dan Ketua Pegawai Operasi Mamee-Double Decker (M) Berhad, Datuk Gary Choo Kok Sen.

Menurutnya, walaupun berlaku peningkatan namun beberapa kes merekodkan penurunan iaitu African Scam, Pinjaman Tidak Wujud, pembelian dalam talian dan menyamar rakan pinjam wang.

“Antara punca dikenal pasti berlakunya jenayah ini disebabkan taktik yang digunakan sindiket sentiasa berubah-ubah, kurang pengetahuan membabitkan transaksi kewangan dan desakan hidup.

“Oleh itu kita merancang mengadakan sesi penerangan dan akan turun berjumpa dengan masyarakat termasuk JAPERUN dalam memberi pendedahan agar orang ramai tidak mudah terpedaya,” katanya.


Percuma suntikan vaksin COVID-19 di fasiliti swasta terbabit program imunisasi

PUTRAJAYA 15 Mac. – Individu yang mendapat temu janji suntikan vaksin COVID-19 di hospital atau klinik swasta yang terlibat dalam Program Imunisasi COVID-19 Kebangsaan tidak perlu membayar sebarang caj, kata Menteri Penyelaras Program Imunisasi COVID-19 Kebangsaan Khairy Jamaluddin.

“Kalau pusat suntikan vaksin yang berhampiran dengan alamat yang diberikan adalah hospital swasta maka mereka akan ke hospital swasta. (Semuanya) berdasarkan lokasi sebab kami mahu memudahkan program imunisasi ini,” katanya.

Mengenai perkembangan skim darurat iaitu Tabung Mudarat Vaksinasi Kebangsaan bagi pembayaran pampasan kepada mereka yang menghadapi kesan sampingan selepas suntikan vaksin COVID-19, Khairy berkata perkara itu akan dibincangkan Rabu ini dalam mesyuarat Kabinet dan keputusannnya dijangka diumumkan Isnin depan.

Selepas sidang media itu, Khairy melancarkan Malaysia Vaccine Support Volunteers (MyVac) iaitu sukarelawan terlibat akan membantu petugas barisan hadapan dalam urusan suntikan vaksin COVID-19 Program Imunisasi COVID-19 Kebangsaan.

MyVac yang merupakan kelolaan Kementerian Belia dan Sukan, Kementerian Kesihatan, Persatuan Bulan Sabit Merah Malaysia (PBSMM) dan Pasukan Petugas Imunisasi COVID-19, sehingga kini telah menerima 7,200 permohonan daripada golongan belia, pelajar institusi pengajian tinggi dan badan bukan kerajaan (NGO), katanya.

“Rakyat Malaysia berumur 18 tahun dan ke atas boleh mendaftar sebagai satu daripada dua kategori iaitu sukarelawan am atau sukarelawan perubatan melalui laman sesawang www.myvac.com.my,” katanya, yang menambah sukarelawan MyVac akan ditugaskan di lebih 600 Pusat Pemberian Vaksin di seluruh negara.

Majlis pelancaran MyVac itu turut dihadiri tetamu kehormat Pengerusi Kebangsaan Persatuan Bulan Sabit Merah Malaysia (PBSMM) Tan Sri Tunku Puteri Intan Safinaz Almarhum Sultan Abdul Halim Mu’adzam Shah.


Isu gaji: Sulaiman minta MUFC segera selesaikan

SERI NEGERI 7 April – Ketua Menteri Datuk Seri Utama Sulaiman Md Ali meminta pengurusan Kelab Bolasepak Melaka United (MUFC) segera menyelesaikan isu gaji pemain yang tertunggak sehingga tiga bulan.

Sulaiman berkata, isu gaji tertunggak itu kini di bawah tanggungjawab kelab sepenuhnya selepas ia diswastakan dan bukan lagi menjadi tanggungjawab negeri atau Persatuan Bolasepak Melaka United (MUSA).

Justeru, beliau telah berhubung dengan Ketua Pegawai Eksekutif MUFC Datuk Seri Justin Lim agar pembayaran segera dilakukan memandangkan kelab berkenaan membawa nama Melaka.

“Sebagai Presiden MUSA, saya telah berjumpa dengan Datuk Seri Justin dan maklumkan pembayaran gaji itu perlu dibuat dari masa ke masa.

“Saya tahu masalah gaji mungkin berlaku kerana ada gaji pemain terlalu tinggi, tetapi MUFC perlu bayar secara keseluruhan, tak bolehlah pilih-pilih pemain.

“Jika tidak ia boleh melemahkan semangat pemain dan mereka akan demotivated. Kalau nak suruh meraka bermain di atas padang, mereka akan sekadar main sahaja dan tidak bersemangat,” katanya.

Ditanya mengenai punca berlaku tunggakan gaji pemain MUFC, Sulaiman berkata, pihaknya tidak dimaklumkan mengenai punca itu, sebaliknya ia hanya diketahui pihak pengurusan kelab berkenaan sahaja.

“Cuma yang saya tahu, masalah gaji ini bukan sahaja berlaku di Melaka, tetapi mana-mana kelab di Malaysia juga mempunyai masalah yang sama,” katanya.


Inisiatif tanaman padi lima musim dalam dua tahun dipertimbang

KUALA LUMPUR, 10 Jun – Kerajaan akan mempertimbangkan inisiatif penanaman untuk meningkatkan pengeluaran padi negara secara lima musim dalam tempoh dua tahun sebagai antara usaha menambah baik ekosistem agromakanan negara.

Perkara itu antara diputuskan dalam Mesyuarat Jawatankuasa Kabinet Mengenai Dasar Sekuriti Makanan Negara (JKSMN) Kali ke-3 Bilangan 1 Tahun 2023 yang dipengerusikan Perdana Menteri Datuk Seri Anwar Ibrahim, semalam.

Turut dipertimbangkan dalam mesyuarat itu ialah usaha oleh Lembaga Pemasaran Pertanian Persekutuan (FAMA) dalam menjamin ketersediaan bekalan makanan dan cadangan penetapan sistem penternakan secara tertutup bagi pengurusan ladang yang produktif dan selamat.

“Sebanyak tiga kertas kerja diteliti bagi menambah baik ekosistem agromakanan negara khususnya dalam mencapai sasaran keterjaminan makanan yang mencukupi,” menurut Pejabat Perdana Menteri dalam kenyataan hari ini.

Mesyuarat JKSMN yang berperanan merangka dasar dan strategi sekuriti makanan lebih holistik dan mampan itu turut dihadiri Timbalan Perdana Menteri yang juga Menteri Perladangan dan Komoditi Datuk Seri Fadillah Yusof, menteri-menteri Kabinet berkaitan serta pegawai kanan kerajaan.

JKSMN turut memberi tumpuan memperkukuh sekuriti makanan negara mengambil kira faktor yang memberi kesan kepada pertanian negara seperti perubahan iklim, kekangan sumber, konflik geopolitik, kemudahsampaian makanan, jurang pendapatan dan amalan pemakanan.

“Faktor sosioekonomi seperti pendapatan penduduk, kos logistik dan harga makanan yang mempengaruhi kebolehcapaian kepada makanan yang cukup, selamat dan bernutrisi perlu diberi perhatian khusus dalam mencatur langkah menangani ketidaktentuan sekuriti makanan,” menurut kenyataan itu.

Menurut kenyataan itu, kerajaan melalui Kementerian Pertanian dan Keterjaminan Makanan (KPKM) sedang berusaha melaksanakan pelbagai inisiatif bagi mengurangkan defisit perdagangan dengan memperkukuh aktiviti penyelidikan dan pembangunan bagi variasi benih penanaman dalam negara.

“Selain itu, Pelaksanaan Skim Harga Maksimum Musim Perayaan (SHMMP) yang bermula pada 15 hingga 30 April 2023 selama 16 hari, dan inisiatif Menu Rahmah telah dapat membantu mengurangkan impak kenaikan harga pada April 2023,” kata kenyataan itu.

Menurutnya Laporan Indeks Sekuriti Makanan Global (GFSI) menempatkan Malaysia di tangga ke-41 daripada 113 negara pada 2022, iaitu penurunan tujuh anak tangga berbanding 2021, sekali gus menggambarkan cabaran dan keutamaan kerajaan melaksanakan langkah penambahbaikan yang lebih berkesan untuk meningkatkan sekuriti makanan negara.

Bagaimanapun kerajaan akan terus memastikan langkah proaktif sentiasa ditekankan dalam menganalisis dan mengenal pasti inisiatif baharu serta merangka intervensi lebih komprehensif, relevan dan strategik dalam menjamin kemampanan bekalan input agromakanan dan aktiviti pengeluaran makanan negara.


MU, JDT bakal bekerjasama dalam program akar umbi bola sepak

MELAKA United (MU) dan Kelab Bola Sepak Johor Darul Ta’zim (JDT) bakal bekerjasama dalam satu program pembangunan akar umbi bola sepak .

Ketua Menteri yang juga Presiden Persatuan Bola Sepak Melaka United (MUSA), Datuk Haji Sulaiman Md Ali berkata, kerjasama itu antara perkara yang dibincangkan dalam pertemuan bersama pemilik JDT, Tunku Ismail Ibni Sultan Ibrahim di The Westin, Desaru Coast Resort, petang semalam.

“Menjunjung kasih Kebawah Duli Yang Amat Mulia (DYAM) Tunku Ismail Ibni Sultan Ibrahim, Tunku Mahkota Johor kerana berkenan menerima mengadap patik serta rombongan Kerajaan Negeri Melaka.

“Pertemuan ini antara lain bagi membincangkan bentuk kerjasama program akar umbi bola sepak antara kelab bola sepak Johor Darul Ta’zim (JDT) dan pasukan MU.

“Pandangan serta idea bernas DYAM Tunku Ismail sangat diperlukan dalam membantu memperkasa lagi kemajuan bola sepak di negara ini dan negeri Melaka khususnya termasuk pengukuhan Persatuan Bola Sepak Melaka United (MUSA),” katanya dalam satu kenyataan di laman Facebook rasminya.


MPM tumpu Sukan Para ASEAN 20201 Vietnam

KUALA LUMPUR 22 Jun – Majlis Paralimpik Malaysia (MPM) kini akan mengalih perhatian kepada perancangan menuju Sukan Para ASEAN 2021 di Vietnam, susulan keputusan Persekutuan Sukan Para ASEAN (APSF) membatalkan penganjuran temasya Sukan Para ASEAN 2020 di Filipina.

Presiden MPM Datuk Seri Megat D Shahriman Zaharudin berkata, satu perjumpaan bersama Kementerian Belia dan Sukan (KBS), Majlis Sukan Negara (MSN) dan Institut Sukan Negara (ISN), akan diadakan bagi membincangkan persiapan kontinjen, selain lanjutan kontrak atlet yang dijangka berakhir bulan ini.

“MPM syukur dan berasa lega perkara (pembatalan) ini dan kita boleh mula melangkah memikirkan mengenai perancangan tahun depan. Saya akan maklumkan mengenai pembatalan ini, sebelum kami bermesyuarat bersama dan membuat pelan hala tuju baharu,” katanya pada sidang media di sini, hari ini.

Sukan Para ASEAN 2020 sepatutnya diadakan dari 18 hingga 24 Januari lepas, namun ditangguhkan ke 20 hingga 28 Mac susulan kekangan kewangan dan logistik penganjur, sebelum ia ditangguhkan sekali lagi pada Oktober akibat pandemik Covid-19.

APSF dalam satu kenyataan semalam, secara rasmi membatalkan temasya Sukan Para ASEAN 2020 di Filipina, berikutan pandemik COVID-19 dan akan memberi tumpuan kepada penganjuran edisi 2021 di Vietnam.

Megat D Shahriman menjelaskan pembatalan temasya dwi tahunan itu menyaksikan, kesemua 10 negara dibenarkan untuk menganjurkan kejohanan jemputan sebagai medan menguji prestasi atlet, sebelum menghadapi temasya Sukan Paralimpik Tokyo 2021 dan Sukan Para ASEAN 2021 di Vietnam.

“Keputusan (pembatalan) dibuat sebulat suara 10 negara dan kami setuju sekiranya ada negara yang ingin anjurkan kejohanan pada tahun depan. Kami (MPM) juga dibenarkan untuk membuat jemputan kepada semua negara ASEAN, bagi persiapan sebelum Sukan Paralimpik dan Sukan Para ASEAN,” tambah beliau.


Anak Melaka jagoan bola sepak dunia

AYER KEROH 4 Ogos – Anak jati Melaka yang juga legenda bola sepak negara, Datuk Soh Chin Ann kini diangkat sebagai ahli terbaru Kelab Abad Persekutuan Bolasepak Antarabangsa (FIFA) dalam kemas kini terbaharu.

Tambah manis, bekas pemain berusia 71 tahun itu turut dinobatkan sebagai pemilik kap (penampilan) antarabangsa terbanyak dengan 195 penampilan sepanjang 15 tahun menyarung jersi kebangsaan.

Selain Chin Ann, turut tersenarai dalam kemas kini terbaharu FIFA ialah Ketua Jurulatih Kelab Bolasepak Melaka United (MUFC), Zainal Abidin Hassan serta mendiang Datuk M Chandran dan Datuk Santokh Singh.

Chin Ann berkata, pengiktirafan itu nyata satu kebanggaan buat dirinya selepas menempuh pelbagai perit getir dan pengalaman pahit manis sepanjang bergelar pemain bola sepak.

Antara yang dikenang ialah kejayaan membantu negara layak ke temasya Olimpik pada 1972 dan 1980, walaupun negara menarik diri dari temasya tahun 1980.

“Apapun pengiktirafan itu sebenarnya untuk penggiat sukan serta generasi bola sepak negara dan akar umbi masa depan yang bakal terus dibentuk.

Mengikut data Persatuan Bolasepak Malaysia (FAM), Chin Ann telah melakukan 252 penampilan bersama skuad kebangsaan, namun FIFA hanya mengiktiraf 195 perlawanan Kategori A yang membabitkan anak kelahiran Alor Gajah itu.

Jumlah penampilan itu bagaimanapun berjaya mengatasi rekod Ahmed Hassan dari Mesir yang mengumpul 184 kap, diikuti Bader Al Mutawa (181) dari Kuwait dan Ahmed Mubarak dari Oman (180).

Satu-satunya pemain masih aktif yang berada dalam kelompok 10 pemain dengan penampilan terbanyak ialah bintang Portugal, Cristiano Ronaldo yang mengumpul 173 kap setakat Mac 2021.

Sebelum ini, tiga legenda bola sepak iaitu Datuk Abdul Shukor Salleh (163 kap), Allahyarham Datuk Mokhtar Dahari (138 kap) dan mendiang Datuk R Arumugam (131 kap) diberi pengiktirafan menganggotai Kelab Abad FIFA.


Pemuda UMNO lancar tabung bantu jemaah terkandas

MERLIMAU 3 April – Pergerakan Pemuda UMNO Malaysia melancarkan tabung bagi membantu melunaskan bil perubatan seorang jemaah Umrah kini sedang dirawat di Hospital Al Shefa Syarif Mansour, Mekah, Arab Saudi, sejak 13 Mac lalu.

Ketua Pergerakan Pemuda UMNO Malaysia, Dr. Muhamad Akmal Saleh berkata, jemaah tersebut Kamis Ahmad, 67, dirawat di hospital berkenaan selepas mengalami sesak nafas.

“Kami mengharapkan bantuan daripada orang ramai berikutan jumlah bil perubatan jemaah berkenaan difahamkan mencecah RM150,000. Jumlah itu pasti terus meningkat jika Kamis terus dibiarkan di sana.

“Selain itu kami juga akan memohon bantuan Menteri Luar Negeri, Datuk Seri Dr. Zambry Abdul Kadir dalam usaha membawa jemaah terbabit pulang ke Malaysia,” katanya pada sidang media di Japerun Merlimau, di sini, hari ini.

Terdahulu, media melaporkan Kamis yang mengalami sesak nafas sehari sebelum berangkat pulang ke tanah air masih ditahan di Hospital Al Shefa Syarif Mansour susulan belum melunaskan bil rawatan sepenuhnya.


PM Anwar mula tugas Menteri Kewangan

Beliau yang mengenakan sut serba biru tiba di perkarangan Kementerian Kewangan (MOF) pukul 7.58 pagi dan disambut Timbalan Ketua Setiausaha Perbendaharaan (Dasar) Datuk Johan Mahmood Merican.

Turut menyambut ketibaan Perdana Menteri ialah Timbalan Ketua Setiausaha Perbendaharaan (Pelaburan) Datuk Anis Rizana Mohd Zainudin dan Timbalan Ketua Setiausaha Perbendaharaan (Pengurusan) Datin Rashidah Mohd Sies.

Anwar pernah memegang portfolio sebagai Menteri Kewangan dari 1991 hingga 1998 di bawah pentadbiran Perdana Menteri ketika itu Tun Dr Mahathir Mohamad.

Anwar mengangkat sumpah sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 24 Nov lepas.


Terengganu lalui proses transformasi pembangunan pesat – PM

KUALA NERUS, 4 Jun – Terengganu kini telah melalui proses transformasi pembangunan yang pesat dengan pelaksanaan pelbagai jenis projek bernilai ribuan juta ringgit, kata Perdana Menteri Datuk Seri Ismail Sabri Yaakob.

Beliau berkata industri minyak dan gas terutamanya di Kerteh dan Kemaman, menjadi tunjang kepada ekonomi Terengganu yang bukan sahaja menarik ramai pelabur asing, malah meningkatkan peluang pekerjaan setempat.

“Sejak telaga minyak yang pertama ditemui dan diusahakan di luar persisiran pantai awal tahun 80an, negeri ini melalui proses transformasi pembangunan yang pesat,” katanya ketika berucap pada Majlis Perasmian Penutup Jelajah Aspirasi Keluarga Malaysia (AKM) Terengganu di Kompleks Sukan Negeri, di sini hari ini.

Menurutnya yang terkini, Terengganu turut menerima limpahan daripada projek pembinaan Laluan Rel Pantai Timur (ECRL) sepanjang 665 kilometer, yang menghubungkan Selangor dengan Pahang, Terengganu dan Kelantan.

Katanya projek yang dijangka siap akhir tahun 2026 tersebut akan memendekkan masa perjalanan Keluarga Malaysia dari Lembah Klang ke Terengganu daripada tujuh jam kepada empat jam.

“Projek ini juga akan merangsang pertumbuhan ekonomi Terengganu terutamanya dalam sektor pembinaan dan perkhidmatan, kerana infrastruktur ECRL merangkumi 70 peratus perkhidmatan kargo yang memudahkan pengangkutan bahan binaan merentas negeri,” katanya.

Dalam pada itu katanya limpahan hasil pendapatan minyak juga, telah membolehkan Terengganu membangunkan sektor-sektor lain termasuk sektor pelancongan, yang disokong oleh keindahan alam semula jadi, selain populariti variasi makanan tradisi.

Katanya melalui kempen ‘Beautiful Terengganu’, beliau yakin sasaran menarik kedatangan tiga juta pelancong pada tahun ini dapat direalisasikan, sekaligus merancakkan lagi pertumbuhan ekonomi di negeri itu.

Perdana Menteri berkata ia ditambah pula dengan inisiatif kerajaan mewartakan pintu masuk Pelabuhan Silica di Setiu, yang kini menjadi laluan tambahan kemasukan para pelancong luar dalam usaha untuk merancakkan pembangunan di kawasan yang terlibat.

“Keupayaan Terengganu mengekalkan khazanah laut dan kelestarian alam sekitar membolehkan namanya tercatat dalam Malaysia Book of Records (MBOR). Tahniah dan syabas saya ucapkan dan semoga usaha ini diteruskan, dalam merancakkan sektor pelancongan supaya Keluarga Malaysia turut menikmati hasil manfaatnya,” katanya.

Menyentuh mengenai sektor pekerjaan di negeri itu, Perdana Menteri berkata Kerajaan Negeri Terengganu dan Pertubuhan Keselamatan Sosial (Perkeso) di bawah Kementerian Sumber Manusia, telah bekerjasama untuk memperkasakan akses peluang pekerjaan bagi rakyat Terengganu, melalui 38 Pusat Pintar yang menyasarkan 1,000 penempatan pekerjaan.

“Alhamdulillah, kita telah berjaya melepasi sasaran ini dengan 1,351 tawaran pekerjaan sejak ia dilaksanakan pada Disember 2021 sehingga April tahun ini, dengan Perkeso yang berperanan sebagai Urusetia Pekerjaan Negeri Terengganu (UPNT),” katanya.

Malah katanya pada hari ini, melalui Program Jamin Kerja di Jelajah(AKM) Terengganu, sebanyak 13,431 peluang pekerjaan turut ditawarkan melalui 89 majikan dan ia sekaligus membolehkan Keluarga Malaysia di negeri itu, dipadankan dengan pekerjaan yang sesuai.

Selain itu katanya kerajaan juga cakna tentang kebajikan pekerja yang hilang upaya untuk kembali bekerja dan mereka ditawarkan bantuan alat pemulihan supaya dapat melaksanakan pekerjaan dengan sebaiknya.

Pada majlis tersebut Ismail Sabri turut menyampaikan bantuan sekali beri Yayasan Keluarga Malaysia kepada 10 penerima yang kehilangan ibu bapa akibat COVID-19, bernilai antara RM2,000 hingga RM6,500.

Selain itu seramai 10 ketua isi rumah yang terdiri daripada golongan miskin tegar dan miskin, terpilih yang berdaftar dalam sistem e-Kasih menerima Skim Insurans Keluarga Malaysia, yang merangkumi bantuan segera kepada ahli keluarga atau waris berjumlah RM10,000, sekiranya ketua isi rumah meninggal dunia.

Perdana Menteri turut menyampaikan bantuan segera tunai berjumlah RM10,000 kepada seorang waris yang kematian ketua isi rumah, di samping turut menyampaikan Bantuan Persediaan Yayasan Terengganu kepada lima penerima yang akan melanjutkan pelajaran ke universiti dan sekolah berasrama penuh.- BERNAMA


Pick remaja: Pelajar sekolah harian terima vaksin secara berjadual

PUTRAJAYA 22 Sept – Pelajar sekolah harian akan menerima vaksin menerusi Program Imunisasi COVID-19 Kebangsaan (PICK) Remaja secara berjadual dan bergiliran mengikut tarikh dan masa yang ditetapkan di pusat pemberian vaksin (PPV).

Timbalan Menteri Kesihatan Datuk Dr Noor Azmi Ghazali berkata, jadual vaksinasi yang dipersetujui pejabat kesihatan daerah (PKD) dan pejabat pendidikan daerah (PPD) akan dikeluarkan pihak sekolah masing-masing untuk edaran kepada pelajar dan ibu bapa.

Bagi remaja di sekolah berasrama di bawah Kementerian Pendidikan (KPM) dan Majlis Amanah Rakyat (MARA) termasuk murid orang kurang upaya (OKU) diberi janji temu melalui MySejahtera, manakala remaja tidak bersekolah dibenarkan terus ke PPV yang menjalankan PICK Remaja tanpa janji temu.

“Remaja OKU di sekolah harian dengan ketidakupayaan masalah pendengaran, penglihatan dan masalah pembelajaran akan diberi janji temu mengikut penggiliran sekolah di PPV.

“Remaja OKU bersekolah dengan ketidakupayaan masalah tingkah laku (ADHD, autism dan mental) akan diberi vaksinasi secara janji temu di hospital atau klinik kesihatan,” katanya dalam sidang media PICK Remaja bersama Timbalan Menteri Pendidikan Datuk Dr Mah Hang Soon di Kementerian Kesihatan, hari ini.

Menurut Dr Noor Azmi bagi remaja OKU yang menghadiri pemulihan di pusat pemulihan dalam komuniti (PDK) vaksin diberikan melalui program jangkau luar di PDK atau fasiliti kesihatan.

Beliau berkata bagi remaja OKU terlantar di institusi diberi vaksinasi secara program jangkau luar, manakala murid OKU terlantar di rumah akan menerima vaksin di rumah menerusi lawatan petugas kesihatan atau badan bukan kerajaan (NGO).

“Remaja di sekolah swasta atau sekolah antarabangsa menerima vaksinasi di PPV sekolah secara berjadual atau program jangkau luar KKM atau pengamal perubatan swasta, serta secara janji temu ke klinik swasta terpilih.

“Bagi remaja berumur di bawah 18 tahun yang sedang menuntut di institut pengajian tinggi awam (IPTA) dan swasta (IPTS) dibenarkan jumpa terus ke semua PPV yang masih beroperasi,” katanya yang juga merangkap Pengerusi Pasukan Bertindak Imunisasi COVID-19 Remaja (CITF-A).

Dr Noor Azmi turut memaklumkan sejak PICK Remaja dilancarkan pada Isnin, seramai 410,489 remaja menerima dos pertama vaksin setakat semalam dengan Sabah merekod jumlah tertinggi iaitu 140,890 remaja; Sarawak (85,291); Kedah (31,294); Kelantan (17,413); Johor (27,936) dan Labuan (2,515).

Bagi memperluaskan akses PICK Remaja, sebanyak 156 PPV awam dan integrasi mula beroperasi esok yang dilaksanakan secara janji temu melalui MySejahtera, jumpa terus dan vaksinasi berjadual, katanya.

Beliau turut menasihatkan ibu bapa agar membawa anak mereka ke PPV mengikut jadual vaksinasi yang ditetapkan selain memaklumkan kepada pihak sekolah sekiranya pelajar tidak sihat atau tidak hadir janji temu vaksinasi supaya tarikh baharu dapat ditetapkan.


Insiden LRT: Kerja pembaikan dan pembersihan di lokasi pelanggan selesai

KUALA LUMPUR 27 Mei – Kerja-kerja pembaikan dan pembersihan landasan di sekitar lokasi kejadian pelanggaran tren LRT Laluan Kelana Jaya selesai sepenuhnya jam 5.45 petang tadi.

Menteri Pengangkutan Datuk Seri Dr Wee Ka Siong berkata, sesi pengujian awal juga dilakukan bagi memastikan sistem dan peralatan dalam keadaan baik.

“Pengujian ini akan disaksikan oleh pihak Agensi Pengangkutan Awam Darat (APAD) dan kelulusan penggunaan landasan akan diberikan setelah disahkan selamat,” katanya dalam catatan di Facebook rasminya petang tadi.

Dalam kejadian 8.45 malam Isnin lalu sebanyak 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.


Piala Malaysia: MUFC dicabar Kedah, juara Liga Premier

KELAB Bolasepak Melaka United (MUFC) mungkin boleh menarik nafas lega apabila tidak diundi dalam ‘kumpulan maut’ bagi kempen Piala Malaysia musim 2021.

Antara pencabar utama skuad kendalian Zainal Abidin Hassan bagi saingan kali ini ialah naib juara Liga Super Kedah Darul Aman FC (KDA FC) yang juga juara lima kali Piala Malaysia.

Sesi undian itu menyaksikan penyandang juara Piala Malaysia edisi 2019 yang juga juara Liga Super Johor Darul Ta’zim diundi dalam kumpulan D bersama Petaling Jaya City FC, Sabah dan pasukan di tangga keempat Liga Premier.

Juara 33 kali Piala Malaysia pula iaitu Selangor FC dijadual Terengganu FC, Perak FC dan pasukan di tangga keempat Liga Premier di dalam kumpulan B.

Sementara kumpulan A menyaksikan saingan sengit membabitkan Penang FC, Kuala Lumpur City FC, Sri Pahang FC dan naib juara Liga Premier.


Trafik lancar di Tol Ayer Keroh pada jam 4 petang

ALOR GAJAH 8 Julai – Aliran trafik lancar di pintu keluar masuk Tol Ayer Keroh setakat jam 4 petang hari ini.

Tinjauan Melaka Hari Ini mendapati, tiada kesesakan berlaku, namun jumlah kenderaan di atas jalan raya meningkat susulan sambutan Hari Raya Aidiladha yang akan disambut umat Islam pada 10 Julai ini.

“Pihak polis akan memantau dan pastikan tiada kesesakan berlaku dalam negeri Melaka semasa musim perayaan,” katanya ketika dihubungi Melaka Hari Ini tadi.

Menerusi Twitter PLUS setakat jam 2 petang tadi mendapati trafik bergerak perlahan dari Nilai ke arah selatan sepanjang 7 kilometer (KM) dan kenderaan banyak serta jangkaan kelewatan masa perjalanan.


Singapura 19th Century Malay Protest: The News in the Syair Tantangan

The Malay syair is a valuable historical source.  Compared to the hikayat, genealogies and other traditional prose forms, the syair is more actual in its narration, chronicling what is empirically observable. These can be seen in such compositions as Syair Perang Aceh, Syair Maulana, and Syair Raja Kecil Di Siak. There is also Syair Mokumoku from Bangkahulu, Sumatera, Syair Pangeran Syarif, chronicling life in the 1890s  in Pontianak, Kalimantan, and Syair Duka Nestapa, a Kedah syair written by Sultan Ahmad Tajuddin II during his exile in Melaka between 1822-1841.

These focus on people and events, much like Abdullah Munshi’s Syair Kampung Gelam Terbakar (1847).  The Syair covers an actual event that happened, which we today would define as news. There is another set of news genre written in that form, discovered at the National Library in Paris in 1986.  There are three syairs grouped under one title called Syair Tantangan Singapura Abad Kesembilan Belas (Protest Syair about Singapura in the 19th century).

The Malay word “tantangan” has three meanings: “protest”  (from the Bahasa Melayu root “tantang”), “challenge” (also from the word “tantang”) and “concerning about” (from the word “tentang”). The syair demonstrates the author’s displeasure at events in Singapura.  Historian Badriyah Haji Salleh (2007) in her article “Syair as a Historical Source: The Syair Tantangan Singapura, a nineteenth century text,” identifies the syair as some of the earliest forms of protest. The first two were directed at  British and traders, and the third was at the family of Sultan Hussein Muhammad Shah, the sultan of Singapura installed by Stamford Raffles.

National Laureate Professor Muhamad Haji Salleh describes them as “dark” syair  “since they contain messages of discontent,” which was uncommon for anyone within Malay society. He deems the Malays as “too polite” to protest openly.  Complaints were presented. In classical Malay texts, we find these in allegories and satires. It was argued that the direct nature of the expression could be one of the reasons why such “dark” syairs  “were not circulated widely.”  But who determines or decides their circulation? Was it not the colonial authorities of the day?

The description of these as “dark” syair is erroneous;  and Eurocentric. It is “dark” from the colonial perspective. It is also incorrect to assume that these are periods of “transition.” Transition from what to what? If there were already narratives of discontent in earlier 16th and 17th centuries Malay texts, why would this be “the beginning of an era?”

The Syair Tantangan was written in 1833, four years earlier than Abdulah’s Hikayat Pelayaran Abdullah.  The first syair under the collection of Syair Tantangan is titled “Syair Dagang Berjual Beli Dikarang oleh Tuan Simi di Negeri Singapura” (Syair on Trading Composed by Tuan Simi in the Country of Singapore). Simi, also written as Siami, is a little known personality in Malay literary history.  He was first employed as a Malay writer for Raffles in Pulau Pinang in 1805,  and later was appointed customs official by the East India Company in Singapura .  Ian Proudfoot in a 2007 JMBRAS article titled “Abdullah vs Siami: Early Malay Verdicts on British Justice” states that Siami was retrenched in 1830.

The syair comprises 56 stanzas. The environment in Singapura at that time was “alarming and disturbing.”  And so, Siami penned his thoughts and feelings in the form popular at that time, that is, the syair.  He chronicles what he saw, knew and experienced, beginning with

To Badriyah and Muhammad, the syair is seen as a historical source – historical from the present perspective. The source of the past from the present tense. Another way to evaluate the syair is that it represents an individual’s anxiety and anger about the changes around him under British rule. To Siami, the changes had dislocated Malay society. He highlighted several issues such as deteriorating social and moral values, corruption, fraudulent trading, communal conflicts and injustices. Yet another way to view the syair is its coverage of an event, what we call news. It is a literary expression of reality.  In another stanza, Siami wrote:

In Syair Potong Gaji Dikarang oleh Tuan Simi (Syair Wage Cut Composed by Tuan Simi), the author voices his anger and frustration toward the British administration and the EIC. Siami was concerned about his community. He described his anger as thus:

He saw the Malays in Singapura facing turmoil and hardship. He used the imagery of “ribut taufan” (storm), “kilat” (lightning) and “petir” (thunder); and described the turmoil as “meniup kapal-kapal perahu segala” (blowing ships and all craft helter-skelter). The waters and the seas are part of Siami’s ensemble in his plea for the Malays to fight.  The “kemudi” (rudders) and “dayung” (oars) were threatened by the colonial economy. If the Malays do not protest, then they would be left to the mercy of the waves.


256 kes buang bayi dalam tempoh dua tahun sejak 2020

KUALA LUMPUR, 27 Jun – Sejumlah 256 kes pembuangan bayi direkodkan sepanjang 2020 hingga 2022 berdasarkan statistik Polis Diraja Malaysia (PDRM), kata Menteri Pembangunan Wanita, Keluarga dan Masyarakat Datuk Seri Nancy Shukri.

Beliau berkata dalam usaha menangani isu itu, kementerian melaksanakan pelbagai inisiatif advokasi dan kesedaran bagi memupuk keprihatinan dalam kalangan masyarakat terhadap kesihatan reproduktif menerusi Lembaga Penduduk dan Pembangunan Keluarga Negara (LPPKN).

“Usaha ini adalah untuk membantu orang awam khususnya remaja untuk mengelakkan diri daripada terjerumus ke kancah masalah sosial seperti mengandung luar nikah dan sebagainya.

“Dalam hal ini, LPPKN telah melancarkan Dasar dan Pelan Tindakan Pendidikan Kesihatan Reproduktif dan Sosial (PEKERTI) yang telah dibangunkan sejak tahun 2009 dan dikemas kini pada 2022,” katanya pada sesi soal jawab di Dewan Negara hari ini.

Nancy menjawab soalan Senator Amir Md Ghazali yang ingin tahu bilangan kes buang bayi yang direkodkan sepanjang 2020 hingga 2022 mengikut pecahan negeri dan rancangan pihak kementerian untuk mengatasi isu pergaulan bebas sehingga melahirkan anak tidak sah taraf.

Beliau berkata PEKERTI bermatlamat meningkatkan kesedaran semua pihak berkaitan pendidikan kesihatan reproduktif dan melahirkan masyarakat penyayang, bertanggungjawab dan berdaya tahan serta mengamalkan gaya hidup sihat.

Katanya di bawah pelan tindakan itu, pembangunan kemahiran kesihatan reproduktif yang sihat dan selamat ditekankan menerusi pendidikan formal di sekolah atau tidak formal di luar sekolah.

“Antara usaha pendidikan tidak formal yang dilaksanakan adalah melalui Pusat Remaja KafeTEEN dan meningkatkan kompetensi pendidik termasuk memperkasa ibu bapa dan juga golongan Orang Kurang Upaya (OKU) berkaitan isu kesihatan reproduktif.

“Di bawah Program PEKERTI, LPPKN telah mendirikan 18 Pusat Remaja KafeTEEN, tujuannya untuk meningkatkan akses kepada maklumat serta perkhidmatan kesihatan reproduktif, khidmat kaunseling psikososial dan program pendidikan dan pembangunan kemahiran untuk remaja,” katanya dan menambah sehingga kini lebih 840,000 remaja telah menerima manfaat daripada program di pusat itu.


Ustaz, tiga warden pusat pemulihan dadah direman seminggu berhubung kes bunuh

Ketua Polis Daerah Kuala Kangsar ACP Omar Bakhtiar Yaacob berkata permohonan tempoh reman ke atas keempat-empat lelaki berusia lingkungan 20-an itu, dibuat di Mahkamah Majistret Taiping hari ini bagi membantu siasatan lanjut.

Pada Rabu, polis menerima laporan mengenai kematian lelaki berusia 25 tahun yang beralamat di Shah Alam, Selangor itu daripada doktor bertugas di Hospital Kuala Kangsar yang menerima pesakit tidak menyedarkan diri di dalam sebuah kereta pada kira-kira pukul 8.10 malam.

Pesakit yang dibawa oleh seorang ustaz dan tiga orang warden daripada pusat pemulihan itu kemudian dibawa ke wad kecemasan bagi ujian COVID-19 dan Xray keseluruhan tubuh mangsa kerana terdapat kesan luka di bahagian dahi serta kesan lebam di bahagian muka, mata kiri, dada, kedua-dua belah kaki dan tangan mangsa.

Sebelum itu, mangsa dilaporkan bercakap seorang diri dan cuba melarikan diri beberapa kali namun berjaya ditangkap selain dikatakan bertindak cuba mencederakan salah seorang warden dengan menggunakan sebilah pisau lalu mengamuk pada tengah hari.

Mangsa berjaya ditangkap dan ditenangkan selepas berlaku pergelutan dengan cara warden beberapa kali menumbuk pada bahagian badan mangsa namun pada pukul 4.45 petang, mangsa cuba melarikan diri sekali lagi dan terjun dari tangga tingkat satu bangunan yang berketinggian kira-kira lapan meter.

Selepas berjaya ditangkap semula, mangsa diikat kaki dan tangan menggunakan kain lalu ditempatkan di dalam bilik tetamu namun mangsa beberapa kali menghentak kepalanya di lantai dan dinding sehingga luka serta berdarah sebelum warden mendapati mangsa tidak menyedarkan diri pada 7.45 malam dan membawanya ke hospital.

Bedah siasat yang dijalankan di Unit Forensik Hospital Kuala Kangsar semalam mendapati punca kematian adalah kecederaan parah pada bahagian dada serta otot-otot dan tisu badan disebabkan trauma tumpul.


MAEPS diaktifkan semula – Khairy

KUALA LUMPUR 25 Feb – Pusat Kuarantin dan Rawatan COVID-19 (PKRC) di Taman Ekspo Pertanian Malaysia (MAEPS), Serdang yang diaktifkan semula hari ini bagi meringankan beban di hospital daripada menjadi sesak dengan kes melibatkan pesakit COVID-19 bergejala ringan.

Menteri Kesihatan Khairy Jamaluddin berkata ketika ini didapati banyak pesakit COVID-19 yang dimasukkan ke hospital tidak memerlukan rawatan di Unit Rawatan Rapi (ICU) dan rawatan intensif.

“Contohnya, Hospital Kuala Lumpur (HKL) sudahpun meningkatkan perkhidmatan untuk (kes) bukan COVID-19, jadi kita tak nak nanti semua (kes COVID-19) dirujuk semula ke HKL dan akhirnya jadi sesak.

“Kedua, kita telah melihat sekarang ini banyak kes yang masuk ke hospital yang mempunyai sampingan COVID-19, dia datang sebab rawatan lain, tetapi apabila buat ujian di hospital, didapati dia positif COVID-19,” katanya.

Beliau ditemui pemberita selepas majlis perasmian dan lawatan ke Kompleks Magnetic Resonance Imaging (MRI) dan Projek Naik Taraf Bekalan Gas Perubatan di Pusat Kawalan Kusta Negara (PKKN) Hospital Sungai Buloh dekat sini hari ini.

Beliau berkata perkara itu merumitkan sedikit pengurusan di hospital kerana pesakit tersebut terpaksa diasingkan di wad COVID-19 dan pengasingan pesakit di MAEPS akan memastikan hospital tidak sesak serta mempunyai fleksibiliti untuk mengurus katil.

Menurutnya, hal itu kerana ketika ini pesakit COVID-19 kategori satu dan dua yang berisiko tinggi turut diterima masuk ke hospital sebagai langkah awal.

“Langkah ini dibuat kerana jumlah kes tinggi dan jika keadaan mendesak, pesakit COVID-19 berisiko tinggi boleh terus diberikan intervensi awal. Hospital pula boleh fokus kepada pesakit COVID-19 kategori tiga hingga lima dan dalam masa yang sama tidak perlu menjejaskan operasi kes bukan COVID-19,” katanya.

Selain itu dalam sidang media hari ini, beliau berkata hanya 10 hingga 15 peratus bekas pesakit COVID-19 mempunyai komplikasi ‘Long COVID’ atau jangka panjang dengan kebanyakannya adalah golongan berisiko.

“Kita mempunyai protokol merawat ‘Long COVID’, terutamanya melalui penjagaan rehabilitatif. Saya telah meminta supaya kita meningkatkan lagi rawatan rehabilitasi untuk COVID-19 yang berpanjangan. Jadi kita memberi perhatian kepada kes Long COVID ini terutamanya mereka yang dalam kategori berisiko tinggi,” katanya.

Selain itu, beliau berkata kontak rapat pesakit COVID-19 hanya perlu menggunakan kit ujian pantas (RTK) Antigen COVID-19, kerana ujian saringan tindak balas rantai polimerase masa nyata (RT-PCR) akan mengesan virus itu walaupun kadar kebolehjangkitan sangat rendah.

“Sebab itu kita tidak sarankan PCR digunakan dalam semua keadaan, RTK mencukupi kerana ia dapat kesan mereka yang mempunyai viral load yang tinggi.

“Sebab itu kita yakin dengan protokol baharu, kontrak rapat, kalau dah booster (dos pengalak), hanya perlu buat RTK sebab itu dapat saring mereka yang mempunyai kadar kebolehjangkitan yang tinggi,” katanya.

Semalam, Khairy mengumumkan individu berumur 18 tahun ke atas yang menjadi kontak rapat kepada kes positif COVID-19 yang menerima dos penggalak dan tidak bergejala pada hari pertama, tidak perlu menjalani kuarantin bermula 1 Mac.

“Saya nak selesaikan betul-betul (isu) kekurangan jururawat kita, semalam pun saya ada dialog dengan kesatuan-kesatuan, pekerja, staf kumpulan pelaksana di KKM, mereka pun cakap benda yang sama. Saya mahu mencari punca dan mungkin selepas selesai isu doktor kontrak saya nak lihat pula kepada kumpulan pelaksana,” katanya.


COVID-19: kilang ayam di Serkam tidak patuh SOP, 604 pekerja positif

SERKAM 6 Feb. – Seramai 604 pekerja di sebuah kilang pemprosesan ayam di sini disahkan positif COVID-19 setakat ini hasil ujian saringan dilakukan pada 1 Februari lalu.

Menteri Kesihatan, Datuk Seri Dr. Adham Baba berkata, jangkitan itu dipercayai bermula dari seorang pekerja kilang yang bergejala dan kemudiannya menular kepada pekerja lain kalangan warga tempatan dan asing.

Beliau berkata demikian pada sidang media selepas melakukan meninjau pelaksanaan penguatkuasaan prosedur operasi standard (SOP) pencegahan COVID-19  termasuk pematuhan Akta Standard Minimum Perumahan, Penginapan Dan Kemudahan Pekerja 1990 (Akta 446) di sebuah kilang pemprosesan ayam di Serkam, di sini hari ini.

Dr Adham berkata, individu positif yang bergejala akan ditempatkan di Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia Serdang (MAEPS) manakala yang tidak bergejala bagi bukan warganegara ditempatkan di asrama pekerja.

“Bagi warganegara mereka akan menjalani perintah kuarantin di rumah dengan seliaan Pusat Penilaian COVID-19 (CAC) di Kesang Tua dan Parit Gantung.

“Operasi kilang tersebut telah diarahkan tutup selama tujuh hari disebabkan tidak mematuhi prosedur operasi standard (SOP) seperti meletakkan pekerja di tempat yang sesak dan sempit dengan tiada penjarakan sosial dititikberatkan.


Kanak-kanak hidap leukemia teruja dapat naik kereta polis

KEPALA BATAS 25 Mac. – Terukir momen berharga buat seorang kanak-kanak lelaki berusia enam tahun yang menghidap penyakit leukemia tahap empat, sebaik turun dari kereta peronda polis di perkarangan Dewan Bunga Raya Ibu Pejabat Polis Daerah (IPD) Seberang Perai Utara (SPU), di sini hari ini.

Keterujaan jelas terpancar di wajah Muhammad Firash Arryan Muhammad Yusri apabila dibawa bersiar-siar di sekitar Kepala Batas dengan menaiki kereta peronda polis, yang menjadi impiannya sejak dua tahun lalu.

“Seronok (dapat naik kereta polis)…besar nanti nak jadi polis boleh tangkap orang jahat,” kata Muhammad Firash Arryan yang kelihatan tersipu-sipu sebaik wartawan mengajukan soalan kepadanya.

Ibunya, Aida Royani Abdul Razak, 30, berkata sejak semalam anak sulung daripada dua beradik yang mesra dipanggil Firash itu memberitahu tidak sabar menunggu detik hari ini.

“Firash menyuarakan hasrat untuk menaiki kereta peronda polis sejak mula menghidap penyakit leukemia pada dua tahun lalu, malah bagi pihak keluarga, kami berasa amat terharu dan berterima kasih dengan pasukan polis SPU yang sanggup merealisasikan impian anak kami,” katanya yang turut ditemani suami, Muhammad Yusri Dani, 31.

Sementara itu, Ketua Polis Daerah SPU Asisten Komisioner Noorzainy Mohd Noor berkata, sempena Sambutan Hari Polis ke-214 hari ini, pihaknya mengambil inisiatif untuk merealisasikan impian Muhammad Firash Arryan, selain turut menghadiahkannya sebuah kereta polis mainan dan hamper buah-buahan.

“Dalam usaha kita menjalankan tanggungjawab mencegah jenayah, pihak polis juga tidak lupa akan insan-insan seperti Firash yang mempunyai hasrat tertentu dalam hidupnya. Jadi, kita cuba realisasikan,” katanya.

Difahamkan, keadaan Muhammad Firash Arryan kembali merosot pada Mac 2021 kerana sel kanser telah merebak ke dalam tulang dan otak selain turut menyebabkan hati dan limpanya membengkak sehingga kanak-kanak itu tidak mampu berjalan dengan sempurna.


Ketibaan PM Muhyiddin di Riyadh disambut oleh Putera Mahkota

RIYADH 9 Mac. – Dalam memperkukuhkan hubungan dua hala antara Malaysia dan Arab Saudi, ketibaan Perdana Menteri Tan Sri Muhyiddin Yassin dan isteri, Puan Seri Noorainee Abdul Rahman di ibu negara itu disambut oleh Putera Mahkota Mohammed Salman Abdulaziz Al-Saud.

Baginda secara peribadi datang ke Lapangan Terbang Antarabangsa Raja Khalid di sini untuk menyambut sendiri Muhyiddin dan isteri setiba mereka dari Madinah pada jam 8.25 malam, Isnin (1.25 pagi Selasa, waktu Malaysia).

Muhyiddin kini dalam hari ketiga lawatan rasmi selama empat hari ke negara itu atas undangan Raja Arab Saudi, yang juga Penjaga Dua Masjid Suci, Raja Salman bin Abdul Abdulaziz Al-Saud dengan kemuncaknya ialah pertemuan dengan baginda secara maya di Istana Al Yamamah di sini, esok.

Lawatan tersebut antara lain bertujuan membincangkan pelbagai usaha untuk memperkukuh hubungan dua hala serta meneroka kerjasama dalam bidang baharu seperti teknologi dan inovasi serta bidang tenaga.

Terdahulu, Hishammuddin memberitahu media Malaysia bahawa Raja Salman berusia 85 tahun itu tidak pernah berkenan bertemu dengan pemimpin asing yang melawat negara itu secara bersemuka atau secara maya sejak tercetus pandemik COVID-19.

Perdana Menteri juga akan bertemu Putera Mohammed, yang juga Timbalan Perdana Menteri merangkap Menteri Pertahanan di istana berkenaan sebelum mengakhiri lawatan rasmi tersebut.


Lapan politeknik guna aplikasi PolyCcDec kesan pelajar berisiko tinggi COVID-19

SEREMBAN 15 Mac. – Lapan Politeknik melaksanakan pengurusan risiko COVID-19 melalui sistem Deklarasi Kesihatan dan Penilaian Risiko COVID-19 (PolyCcDec), bagi 13,000 pelajar yang hadir secara fizikal ke kampus bermula 19 Februari lalu.

Pengarah Politeknik Port Dickson (PPD) Mohamad Isa Azhari berkata, aplikasi PolyCcDec dibangunkan dengan menggunakan kepakaran dalaman daripada Politeknik Melaka, Politeknik Merlimau dan Politeknik Nilai, yang diselaraskan oleh Politeknik Port Dickson.

“Sepanjang tempoh pelaksanaan, sistem tersebut mengesan 70 pelajar berisiko tinggi. Dengan arahan sekatan kepada pelajar tersebut memasuki kampus, ia telah meminumkan risiko jangkitan di Politeknik.

“Inisiatif ini adalah mekanisme baharu dibangunkan bagi memantau tahap kesihatan pelajar dan risiko penularan COVID-19 di kawasan kediaman pelajar,” katanya dalam satu kenyataan di sini hari ini.

Beliau berkata, input keberkesanan projek rintis itu dapat membantu Jabatan Pendidikan Politeknik dan Kolej Komuniti (JPPKK), menyediakan pelaporan kepada Kementerian Pengajian Tinggi (KPT).

Beliau berkata kampus politenik terlibat dalam projek rintis ini adalah Politeknik Port Dickson, Politeknik Melaka, Politeknik Merlimau, Politeknik Tuanku Sultanah Bahiyah, Kulim, Politeknik Nilai, Politeknik Tun Syed Nasir, Pagoh, Politeknik METro Kuala Lumpur dan Politeknik METro Tasek Gelugor, Pulau Pinang.

“Selain itu ia bertindak sebagai pemerhatian kendiri tahap kesihatan pelajar sepanjang berada di kampus, yang terlibat dan pemantauan kepada program Imunisasi COVID-19 Kebangsaan bagi pelajar Politeknik dan Kolej Komuniti,” katanya.

Memperincikan pelaksanaan tersebut di Politeknik Port Dickson, beliau berkata seramai 631 orang pelajar baharu telah mendaftar di kampus tersebut dan kesemua mereka meneruskan proses pengasingan wajib selama 10 hari di asrama masing-masing.

“Seramai 15 orang pelajar berisiko tinggi Politeknik Port Dickson dikesan oleh sistem PolyCcDec sepanjang ia dikuatkuasakan. Pelajar diminta menguruskan kesihatan masing-masing terlebih dahulu sebelum dibenarkan hadir ke kampus,” katanya.


Zoo Melaka sedia terima pelawat

AYER KEROH 26 Sept. – Setelah hampir 10 bulan ditutup, Zoo Melaka kini sudah bersedia menerima kunjungan pelawat dijangka bermula Jumaat ini.

Yang Dipertua Majlis Perbandaran Hang Tuah Jaya (MPHTJ), Datuk Shadan Othman berkata, bagaimanapun pembukaan itu masih bergantung kepada keputusan kerajaan negeri sama ada bagi pelancong tempatan terlebih dulu atau diperluas kepada pelancong luar negeri.

Beliau berkata, pembukaan semula zoo nanti mengikut prosedur operasi standard (SOP) yang lebih ketat berbanding sebelum ini seperti ditetapkan Majlis Keselamatan Negara (MKN).

“Antaranya, hanya pengunjung yang lengkap dua vaksin dan wajib memaparkan daftar MySejahtera sebelum dibenarkan masuk manakala kanak-kanak perlu ada seliaan ibu bapa atau penjaga,” katanya.

Sepanjang tiga bulan penutupan zoo dalam tempoh Perintah Kawalan Pergerakan (PKP) lalu, pihaknya beroperasi secara maya melalui platform ZooToYou yang berjaya menarik kunjungan 30,000 orang.

Sementara pada perkembangan yang sama, Zoo Melaka melakar sejarah apabila Ungka Tangan Putih yang terdapat di Zoo Melaka melahirkan anak kembar pada kira-kira dua minggu lalu, sekali gus mencatatkan rekod pertama kali berlaku di Asia.

Menurut Shadan, perkara itu disahkan oleh pakar Universiti Kebangsaan Malaysia (UKM) yang mengatakan Ungka beranak kembar ini tidak pernah berlaku di Asia sebelum ini.


Tajuk-Tajuk Utama Akhar: Rabu 1 Jun 2022

Anak Allahyarham Tan Sri P. Ramlee, Sazali , 83 , kini buntu memikirkan kotrak royalti karya bapanya yang diperoleh daripada Badan Perlindungan Hak Cipta Muzik (MACP) bakal tamat tahun depan.

Ini kerana bantuan bulanan diterima Seniman Agung itu daripada Pusat Zakat Selangor
(PZS) sebanyak RM400 dan Jabatan Kebajikan Masyarakat (JKM) RM500 tidak mencukupi untuk menampung perbelanjaan harian termasuk kos perubatan dia dan isterinya.

The Prime Minister wants to address the rising cost of living, food prices and inflation before calling for a general election, but analysts fear the economy is only going to worsen.

The Ministry Of Agriculture and Agro-based Industries (Mafi) has found
the supply of chicken in the market throughout the country has stabilised and there were\
no major shortages in the past 10 days, said its minister Datuk Seri Ronald Kiandee.

“Saya amat berharap musim perayaan ini, dalam suasana yang santai boleh menjadi wadah untuk bertukar-tukar fikiran dan pendapat. Masyarakat merayakan Gawai dalam suasana yang ceria dan aman setelah dua tahun dikongkong oleh Covid-19”


Bajet 2022 ubah persepsi e-sukan, pergiat cungkil bakat – MEA

AYER KEROH 28 Dis- Inisiatif kerajaan negeri untuk pembangunan e-sukan dalam Bajet Melaka 2022 dilihat seiring dengan langkah Melaka menuju era digitalisasi, sekaligus memacu sukan elektronik ke peringkat lebih tinggi.

Setiausaha MEA, Hafizuddin Othman berkata, Persatuan Sukan Elektronik Melaka (MEA) menyambut baik pembentangan Bajet Melaka 2022 yang mengumumkan peruntukan RM200,000 bagi penganjuran program e-sukan di negeri ini.

Katanya, tambah memberi khabar gembira, peruntukan itu juga melibatkan pembangunan untuk mewujudkan pusat sukan e-sukan di setiap kawasan Pihak Berkuasa Tempatan (PBT).

“MEA menyambut baik inisiatif dan insentif yang dibentang dalam bajet Melaka 2022 oleh Ketua Menteri, Datuk Seri Utama Sulaiman Md Ali semalam.

“Terima kasih kerajaan negeri, hal ini sekaligus membuktikan kerajaan negeri lebih bersifat inklusif dan holistik dalam menyokong perkembangan bakat dan pembangunan ekosistem e-sukan,” katanya ketika dihubungi hari ini.

Mengulas lanjut, Hafizuddin berkata, sokongan kerajaan terhadap perkembangan e-sukan di Melaka akan diperluaskan menerusi pelbagai kejohanan untuk mencungkil bakat-bakat baharu dalam sukan tersebut.

Bagaimanapun, Hafizuddin menegaskan persepsi bahawa e-sukan hanya sekadar hiburan semata-mata perlu diubah, sebaliknya ia harus dilihat sebagai industri yang mampu merancakkan ekonomi negeri dan negara.


Banjir: LPT2 nasihat pengguna rancang perjalanan

KUALA TERENGGANU, 23 Dis – Pengguna Lebuhraya Pantai Timur 2 (LPT2) dinasihat supaya merancang perjalanan dengan baik susulan kejadian banjir yang berlaku di Pantai Timur ketika ini.

Pengurus Perniagaan Wilayah LPT2 Sdn Bhd Ts. Suhaimi Samat berkata laluan LPT 2 di kedua-dua arah iaitu dari Kuala Lumpur/Kuantan menghala ke Kuala Terengganu dan Kuala Terengganu ke Kuantan/Kuala Lumpur telah dibuka seperti biasa.

Bagaimanapun laluan kontra bagi laluan Bukit Besi ke Ajil di Kilometer (KM) 392.4 hingga 394.6 masih diaktifkan bagi membolehkan kerja-kerja pembaikan cerun dilaksanakan demi keselamatan semua pengguna lebuh raya berkenaan.

“Berikutan insiden kegagalan cerun yang berlaku di KM 393.4, pihak LPT 2 masih mengaktifkan laluan kontra di KM392.4 hingga KM 394.6.

“Orang ramai diingatkan supaya sentiasa peka, berhati-hati memandu, mematuhi arahan petugas serta papan tanda trafik apabila menghampiri zon kerja dan laluan kontra berkenaan,” katanya dalam kenyataan hari ini.

Suhaimi berkata untuk mendapatkan maklumat lanjut dan informasi terkini, orang ramai boleh menghubungi talian LPT2 Line di 1800-88-0220 atau menerusi twitter @lpt2trafik.


Sudah tiba masa Bahasa Melayu diangkat setaraf bahasa lain di dunia – PM

SHAH ALAM, 4 Oktober – Sudah tiba masanya martabat Bahasa Melayu diangkat di persada dunia dan rakyat perlu yakin bahawa bahasa kebangsaan adalah setaraf dengan bahasa-bahasa lain di dunia.

Perdana Menteri Datuk Seri Ismail Sabri Yaakob berkata penggunaan Bahasa Melayu tidak menjadikan negara mundur, sebaliknya negara maju juga menggunakan bahasa sendiri.

“Negara yang maju di dunia seperti Jepun, Jerman dan negara-negara Eropah yang lain, menggunakan bahasa mereka dan tidak menjadikan mereka mundur berbanding negara lain. Bukan bahasa yang menyebabkan negara itu maju, jadi yakinlah Bahasa Melayu setaraf dengan bahasa-bahasa lain,” katanya pada Sesi Dialog Awam sempena program Idea Bina Negara 2022 di sini hari ini.

Ismail Sabri berkata melalui pengalaman beliau semasa menghadiri pelbagai persidangan antarabangsa dan perbincangan negara dua hala, kebanyakan pemimpin negara memilih untuk bercakap menggunakan bahasa mereka.

“Tak perlu pergi jauh, (lihat) ASEAN setiap negara yang saya pergi (pemimpin mereka) tanpa segan silu bercakap dalam bahasa mereka… tiba-tiba Malaysia seolah-olah tidak ada bahasa sendiri, cakap bahasa orang lain,” katanya.

“Dalam persidangan antarabangsa, yang penting adalah mesej kita disampaikan, di zaman moden hari ini ia diterjemah secara terus bila saya bercakap terus keluar dalam Bahasa Inggeris dan bahasa lain,” katanya yang menjawab soalan seorang pelajar, mengenai apakah yang mahu ditunjukkan kepada dunia apabila beliau berucap dalam Bahasa Melayu ketika perhimpunan Pertubuhan Bangsa-Bangsa Bersatu (PBB) baru-baru ini.

Pada 23 Sept lalu, Ismail Sabri mencipta sejarah sebagai pemimpin tertinggi Malaysia yang pertama, berucap menggunakan bahasa Melayu sepenuhnya pada perhimpunan PBB di New York.

“Saya orang Melayu, saya orang Malaysia. Kita ada budaya kita, kita ada bahasa kita. Bagaimana orang luar melihat satu orang Melayu, satu orang Malaysia tidak menggunakan bahasa sendiri, tapi guna bahasa orang lain. Di mana-mana sahaja kita berada, jati diri kita kena kekalkan,” kata Perdana Menteri.

Pada sesi dialog bersama bersama anak muda termasuk secara dalam talian selama kira-kira 45 minit itu, Ismail Sabri turut memaklumkan bahawa Belanjawan 2023 yang akan dibentang pada Jumaat ini, mempunyai tajuk khusus untuk anak-anak muda.


Tekad Faris rebut tempat dalam kesebelasan utama

TONGGAK pertahanan Kelab Bolasepak Melaka United (MUFC), Faris Shah Rosli melaungkan ikrar untuk mencabar tempat dalam kesebelasan utama pasukan musim ini biarpun tidak selalu diberi kesempatan beraksi penuh sebelum ini.

Anak kelahiran Kelantan itu mengakui disaing hebat Wan Amirul Afiq Wan Ab Rahman dan Khairul Anwar Shahrudin untuk merebut tempat di posisi pertahanan dalam kesebelasan utama sebelum ini.

Bagaimanapun, pemain berusia 26 tahun itu cabaran itu tidak pernah melemahkan semangatnya, sebaliknya dia lebih bersemangat untuk sentiasa melakukan yang terbaik dalam setiap perlawanan.

“Tetapi, walaupun tidak semua perlawanan saya diletakkan dalam kesebelasan utama, jurulatih (Zainal Abidin Hassan) masih memberi peluang kepada saya untuk pertaruhkan aksi di atas padang walaupun sebagai pemain simpanan.

“Yang penting, setiap peluang yang diberi saya akan pastikan ia tidak akan sia-sia dan mahu sentiasa memberikan yang terbaik untuk pasukan ini,” katanya dalam wawancara bersama Liga Bolasepak Malaysia (MFL), baru-baru ini.

Mengulas lanjut, Faris Shah mengakui masih belum puas menimba pengalaman bersama Melaka meskipun sudah hampir empat musim beraksi untuk skuad Hang Tuah.

Ini merupakan musim keempat bekas kapten pasukan skuad bawah 22 tahun negara itu beraksi bersama Melaka sejak meninggalkan pasukan Kelantan pada pertengahan musim 2018 dan merasakan sudah cukup selesa untuk terus menabur bakti kepada skuad kendalian Zainal Abidin dalam saingan Liga Super musim ini.

Jelasnya, walaupun agak bergelut untuk kembali mencipta nama selepas menempuh fasa kecederaan ligamen arterior krusiat (ACL) sebelum ini (2017), Faris tetap bersyukur apabila masih diberi peluang dan kepercayaan untuk bersama pasukan itu.

“Ini tahun keempat saya bersama Melaka dan saya sememangnya cukup selesa beraksi dengan pasukan ini selepas berbakti dengan Kelantan selama dua musim sebelum ini.

“Rakan-rakan sepasukan juga cukup membantu saya sehinggalah sekarang dan itu yang membuatkan saya rasa sayang nak tinggalkan pasukan ini dan pastinya masih belum rasa puas.

“Kalau nak ikutkan, sebagai pemain yang pernah berdepan kecederaan ACL, memang bukan mudah untuk saya beraksi seperti saya lakukan sebelum saya cedera.

“Jadi, saya sendiri yang kena paksa diri untuk berusaha lebih keras capai prestasi yang diinginkan selagi masih ada pasukan yang percayakan kemampuan saya,” katanya lagi.


Peratusan pekerja mendaftar dengan kesatuan sekerja masih rendah

MARANG, 24 September – Hanya 9.6 peratus atau 960,000 daripada 10 juta pekerja di negara ini mendaftar dengan Jabatan Hal Ehwal Kesatuan Sekerja Malaysia (JHEKS), kata Ketua Pengarahnya Kamal Pardi.

Kamal berkata peratusan yang sangat kecil itu menunjukkan betapa rendahnya tahap kesedaran golongan pekerja terhadap kepentingan menjadi sebahagian daripada anggota kesatuan.

“Memang negara kita dah ada akta pekerja tersendiri yang melindungi golongan itu tetapi undang-undang tersebut agak minimum dan perlu kepada tambahan lain,” katanya kepada pemberita selepas Program Tanggungjawab Sosial Korporat (CSR) 2.0 JHEKS Terengganu dan Kelantan di Asrama Perkaya di sini hari ini.

Justeru, Kamal berkata pihaknya menyeru supaya lebih ramai pekerja daripada sektor kerajaan dan swasta menganggotai kesatuan tersebut bagi memantapkan lagi peranannya dalam kalangan ahli.

“Sekarang ini kita ada 767 kesatuan sekerja di seluruh negara termasuk sektor kerajaan dan swasta. Kita harap lebih ramai lagi yang akan mendaftar selepas ini,” katanya.

Dalam pada itu, Kamal berkata program CSR 2.0 JHEKS telah diadakan di 10 negeri dengan terakhir bakal berlangsung di Sarawak pada 15 Okt depan.

Menurut Kamal, selain agenda penyampaian bantuan, program tersebut turut membantu orang ramai mendapatkan peluang pekerjaan melalui kerjasama dengan syarikat dan majikan di Malaysia.

Katanya program hari ini turut mendapat kerjasama agensi lain seperti Perbadanan Tabung Pendidikan Tinggi Nasional (PTPTN) dan Pertubuhan Keselamatan Sosial Terengganu.


Perjuang fasiliti kesihatan terbaik demi warga Taboh Naning

TABOH NANING 17 Disember – Meskipun jumlah penduduknya masih lagi rendah dan terletak di kawasan luar bandar, mutu perkhidmatan dan kemudahan kesihatan bagi rakyat di Dewan Undangan Negeri (DUN) Taboh Naning perlu diberikan perhatian segera.

Ahli Dewan Undangan Negeri (Adun) Taboh Naning, Zulkiflee Mohd Zin berkata, DUN di Melaka Utara itu termasuk dalam jajaran atau perancangan besar revolusi ekonomi dengan perancangan pembangunan kawasan perindustrian baharu.

Beliau yang berpandangan jauh, merasakan pembinaan sebuah fasiliti kesihatan baharu yang lebih besar, selesa dan luas amat perlu dalam menyokong pertumbuhan industri serta ekonomi setempat yang bakal berkembang tidak lama lagi.

Zulkiflee berkata, berikutan itu segala perancangan membabitkan kemudahan infrastruktur asas dan kesihatan perlu dijalankan sekarang agar seiring dengan pembangunan sedang dirangka Kerajaan Negeri.

“Pejam celik tidak lama lagi mungkin status luar bandar DUN Taboh Naning akan bertukar kepada pinggir bandar dan seterusnya. Semua ini berlaku dengan pantas kerana Kerajaan Negeri mempunyai perancangan besar untuk kawasan Melaka Utara dan Taboh Naning tidak terkecuali daripada menerima tempiasnya.

“Ketika ini jumlah penduduk di Taboh Naning semakin meningkat dengan pembukaan banyak taman perumahan baharu setiaptahun. Saya khuatir jika perancangan untuk menyediakan kemudahan fasiliti kesihatan baru tidak dilaksanakan sekarang ia akan beri kesan kepada penduduk.

Bagi tempoh lima tahun ini, Zulkiflee berjuang untuk mendapatkan sebuah klinik kesihatan baru di DUN berkenaan kerana baginya ia adalah komponen utama dalam pembangunan Taboh Naning.

Malah beliau membayangkan fasiliti kesihatan baharu itu nanti turut menyediakan perkhidmatan pakar pelawat untuk temu janji penghidap masalah kesihatan tertentu, sekali gus memudahkan dan menjimatkan kos perjalanan penduduk dalam kalangan mereka kurang berkemampuan.

“Kemudahan di fasiliti sedia ada ini sudah bagus tetapi sesuai dengan peredaran zaman dan pembangunan Negeri Melaka apa salahnya kita berikan yang terbaik kepada rakyat,” katanya.

Berdasarkan pemerhatiannya Zulkifli mendapati Klinik Kesihatan Simpang Ampat tidak dapat menampung jumlah pesakit dan pelawat yang tinggi terutama pada waktu puncak.

Menurutnya itu adalah penyebab utama bagi beliau untuk menyegerakan usaha pembinaan sebuah klinik kesihatan baharu agar perkhidmatan diberikan lebih berkualiti dan efisien.

“Kita lihat lokasi klinik yang berada di atas bukit dan sempit itu menyukarkan rakyat terutama warga emas yang perlu mendapatkan perkhidmatan berkala.

“Pandang kesukaran rakyat ini pada sudut yang serius, memang menjadi keutamaan Kerajaan Negeri bagi memastikan perkhidmatan yang kondusif dapat diberikan kepada orang ramai,” katanya.

Bukan sekadar omong kosong perjuangan Zulkiflee itu sudah dimulakan dengan menghantar permohonan kepada pihak berkenaan dan setakat ini perkara itu sedang dalam proses kajian, selain pengambilan tanah sedang dijalankan oleh Jabatan Perdana Menteri.

Mengikut perancangan, Klinik Kesihatan Simpang Ampat akan dibesarkan dan dilengkapi bangunan baharu yang pastinya akan turut memberikan suasana bekerja yang lebih berkualiti kepada kakitangan Kementerian Kesihatan ditugaskan di situ.

“Penilaian sedang dijalankan dan pihak terbabit sudah bersetuju dengan cadangan ini, sedikit sebanyak ia melegakan saya, tetapi resah itu belum reda selagi bangunan baharu klinik ini tidak dibina.

“Lokasi dikekalkan di tapak asal, ia adalah kawasan strategik. Kemudahan lain dicadangkan adalah pembinaan kawasan parkir, mungkin ambil masa sedikit kerana tapak ini tanahnya berbukit.

“Jika perlu rawatan berkala dan rujukan biarlah pakar terbabit ke Taboh Naning dan bukan lagi pesakit ke Hospital Alor Gajah seperti sebelum ini,” katanya.

Kampung: 14
Taman Perumahan: 8
Rumat ibadat (masjid): 8
Sekolah: 9 (7 sekolah rendah, 1 sekolah menengah, 1 Maktab Rendah Sains Mara)
Institusi Pengajian Tinggi: 2


Syarikat telekomunikasi diminta beri kerjasama tingkat kualiti internet

KUALA LUMPUR 1 Mac – Syarikat telekomunikasi diminta memberi kerjasama dengan kerajaan dalam memastikan kualiti Internet dalam negara pada tahap terbaik untuk pengguna.

Menteri Komunikasi dan Multimedia Tan Sri Annuar Musa berkata kerajaan telah menyediakan prasarana untuk syarikat berkenaan memberikan perkhidmatan terbaik dan mereka tidak seharusnya mengejar keuntungan  semata-mata tanpa mementingkan kualiti.

“Semua kena kerjasamalah, jangan tahu nak untung sahaja, kerajaan dah adakan prasarana dan sebagainya. Saya memang suka tengok syarikat untung, kalau syarikat untung, kerajaan pun akan dapat (hasil) daripada cukai.

Tetapi dalam untung itu, tolong labur baliklah supaya adil kepada pengguna, rakyat di luar sana. Jadi, nak melengkapkan soal kualiti bekalan Internet ini, ekosistemnya besar dan semua orang kena main peranan,” katanya pada program Responsif dengan tajuk “Internet Slow!” terbitan RTM, malam ini.

Dua tetamu lain dalam program tersebut ialah Ketua Pegawai Operasi Suruhanjaya Komunikasi dan Multimedia (MCMC) Datuk Mohd Ali Hanafiah Mohd Yunus dan artis Mohd Ashraf Muslim.

“Soal ketidakpuasan hati pengguna jangan pandang sebelah mata sebab tidak mustahil di luar sana kerana mengejarkan keuntungan, strategi pemasaran, kempen berbagai-bagai tetapi yang diberikan kepada pengguna tidak seperti yang dijanjikan,” katanya.

Pada 25 Feb, Annuar berkata Kementerian Komunikasi dan Multimedia (KKMM) telah mengarahkan MCMC untuk membuat pemantauan secara rambang terhadap syarikat telekomunikasi bagi memastikan kualiti pengalaman perkhidmatan komunikasi terus berada pada paras terbaik.

Katanya lagi, audit prestasi perlu berjalan secara berterusan dan MCMC perlu sentiasa menghubungi semua syarikat telekomunikasi untuk membuat penambahbaikan bagi mencapai kelajuan yang ditetapkan. – BERNAMA


PM ajak rakyat cipta sinar baharu pada 2022

Meminta rakyat Malaysia bersama-sama beliau dan kerajaan, Perdana Menteri berkata semua pihak harus membuat resolusi untuk meraikan persamaan dan mengetepikan perbezaan yang wujud bagi meneruskan agenda kemajuan negara.

“Dengan ketibaan tahun 2022 ini, maka bermulalah lembaran baharu dalam kehidupan kita. Saya berdoa semoga tahun 2022 memberikan sinar baharu kepada Keluarga Malaysia,” katanya dalam perutusan tahun baharu yang disiarkan stesen-stesen televisyen, malam ini.

Mengimbau situasi COVID-19 pada 2021, Ismail Sabri berkata wabak berkenaan menular sehingga mencapai rekod 24,599 kes harian dan mengakibatkan 393 kematian pada 26 Ogos.

Namun, beliau berkata pelbagai langkah proaktif dilaksanakan kerajaan bersama rakyat telah membuahkan hasil apabila jumlah jangkitan mencatatkan penurunan sehingga sekitar 3,000 kes harian ketika ini.

Bagaimanapun, katanya melihat kepada peningkatan kes semasa di negara seperti Amerika Syarikat, Perancis dan United Kingdom, selain kemunculan varian baharu seperti Omicron, kerajaan mengambil beberapa langkah tertentu untuk bersiap siaga bagi menghadapi sebarang penularan di negara ini.

“Di sebalik tragedi dan kesedihan, musibah banjir ini telah menyerlahkan semangat Keluarga Malaysia iaitu kebersamaan dalam kalangan rakyat tanpa mengira latar belakang kaum, agama dan pangkat.

“Saya mengucapkan terima kasih kepada agensi-agensi keselamatan, kakitangan Kerajaan, pertubuhan bukan kerajaan (NGO), sukarelawan serta individu-individu yang bertungkus lumus membantu dan menyelaraskan misi bantuan semasa banjir serta melakukan kerja-kerja pemulihan pasca banjir.

“Begitu juga bantuan dan sumbangan daripada sektor korporat termasuk GLC dan GLIC. Anda semua adalah wira-wira yang tidak didendang. Syabas dan tahniah saya ucapkan,” katanya.

Sementara itu, Perdana Menteri berkata dari aspek sosial dan kesejahteraan rakyat, kerajaan fokus untuk memenuhi keperluan perumahan generasi muda Keluarga Malaysia.

Beliau berkata aspek itu turut melibatkan teknologi Kecerdasan Buatan dengan konsep ‘Smart Safe City’ akan diperkenalkan secara berperingkat bermula di bandar-bandar utama seluruh negara.

Ismail Sabri berkata isu kemiskinan dan jurang pendapatan juga merupakan agenda menjadi keutamaannya dengan beliau sendiri akan mengetuai inisiatif pembasmian kemiskinan oleh kerajaan melalui penubuhan Unit Kemiskinan yang diwujudkan di peringkat pusat, negeri dan daerah.

Beliau berkata kerajaan juga akan terus memberikan fokus kepada kemajuan dan pembangunan luar bandar di serata Semenanjung, Sabah dan Sarawak. – BERNAMA


Sistem amaran banjir beroperasi seluruh negara tahun depan

Beliau berkata sistem itu memberikan amaran dengan membunyikan siren seawal dua hari sebelum banjir berlaku, selain ramalan banjir tujuh hari sebelum ia dijangka berlaku.

“Tahun depan ia akan melibatkan lembangan sungai di Sungai Klang dan Sungai Langat. Ketika ini di Pulau Pinang, Kedah dan negeri utara lain sedang berada dalam fasa uji kaji,” katanya selepas melawat PRABN di sini, hari ini.

Terdahulu, Perdana Menteri Datuk Seri Ismail Sabri Yaakob, meluangkan masa kira-kira sejam melawat PRABN dan mendengar taklimat mengenai situasi semasa aras sungai di Malaysia.

Lawatan itu turut dihadiri Timbalan Menteri Alam Sekitar dan Air Datuk Dr Mansor Othman dan Ketua Pengarah Jabatan Pengairan dan Saliran (JPS) Datuk Dr Md Nasir Md Noh.

Dalam pada itu, Zaini berkata sejumlah 120 kamera litar tertutup (CCTV) di seluruh negara yang memaparkan situasi masa sebenar banjir kepada umum akan turut beroperasi tahun hadapan.


Permohonan pengeluaran khas KWSP bermula 1 April

“Tarikh akhir permohonan adalah pada 30 April 2022 manakala tempoh pembayaran akan dilaksanakan bermula 20 April depan,” demikian menurut KWSP dalam satu kenyataan.

Ahli dibenarkan untuk mengeluarkan jumlah maksimum sebanyak RM10,000 dan minimum RM50, serta perlu mengeluarkan baki simpanan dalam Akaun Dua mereka dahulu sebelum mengakses simpanan dalam Akaun Satu.

Perdana Menteri Datuk Seri Ismail Sabri Yaakob dalam satu sidang media khas hari ini berkata kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan susulan pandemik COVID-19.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik COVID-19 melanda negara dua tahun lepas.

Tiga program pengeluaran khas KWSP itu merupakan pengeluaran pra-persaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik COVID-19 semasa Perintah Kawalan Pergerakan (PKP). — BERNAMA


Pemberian awal ganjaran GCR, pegawai perlu penuhi syarat

KUALA LUMPUR, 31 Jan – Penjawat awam yang memilih Skim Pencen mahupun Skim Kumpulan Wang Simpanan Pekerja (KWSP) dan berhasrat memohon pemberian awal ganjaran wang tunai gantian cuti rehat (GCR) perlu memenuhi beberapa syarat.

Jabatan Perkhidmatan Awam (JPA) melalui kenyataan hari ini memaklumkan antara syarat yang ditetapkan adalah tempoh perkhidmatan pegawai yang boleh dimasuk kira hendaklah tidak kurang daripada 15 tahun dan pegawai telah mencapai umur 45 tahun.

“Selain itu, jumlah GCR yang terkumpul sebelum permohonan pemberian awal ganjaran wang tunai itu hendaklah sekurang-kurangnya 80 hari, selain bebas daripada sebarang prosiding jenayah atau tindakan tatatertib dan mendapat perakuan daripada Ketua Jabatan,” menurut kenyataan tersebut.

Kerajaan melalui pembentangan Belanjawan 2022 bersetuju menaikkan jumlah hari maksimum GCR daripada 150 hari kepada 160 hari dan membenarkan pemberian awal ganjaran wang tunai GCR sebanyak 80 hari mulai bulan ini.

JPA memaklumkan sekiranya pegawai telah mengumpul GCR melebihi 160 hari, lebihan yang terkumpul itu boleh digunakan oleh pegawai sebagai cuti rehat pada tahun persaraan.

“Pemberian awal ganjaran wang tunai GCR sebanyak 80 hari hanya boleh dibuat sekali sahaja sepanjang perkhidmatan pegawai, manakala baki 80 hari yang terkumpul akan dibayar pada tahun persaraan wajib pegawai,” katanya.

Ketua jabatan hendaklah menggunakan aplikasi Sistem Pengiraan GCR yang boleh dimuat turun di portal www.jpapencen.gov.my untuk tujuan pengiraan yang tepat bagi pemberian awal ganjaran wang tunai tersebut.

“Ketua jabatan juga perlu memastikan pengumpulan GCR yang dibuat sepanjang tahun perkhidmatan pegawai adalah betul dan teratur sebagaimana kehendak peraturan yang berkuat kuasa,” kenyataan itu memaklumkan.

Semua dokumen permohonan pemberian awal ganjaran wang tunai GCR yang telah diperakukan hendaklah dikemukakan melalui Ketua Jabatan kepada Bahagian Pasca Perkhidmatan JPA dan Surat Edaran boleh dimuat turun melalui portal JPA di https://tinyurl.com/59en9n7v. – BERNAMA


Tahniah Aaron – Wooi Yik! – Reezal Merican

KUALA LUMPUR 31 Julai – Menteri Belia dan Sukan Datuk Seri Reezal Merican Naina Merican merakamkan ucapan tahniah kepada beregu lelaki negara Aaron Chia-Soh Wooi Yik yang menghadiahkan pingat pertama Malaysia di Sukan Olimpik Tokyo 2020.

Beliau berkata walaupun tidak berjaya mempertahankan pingat perak yang dimenangi Goh V Shem-Tan Wee Kiong di Rio 2016, namun kesungguhan dan semangat juang dipamerkan oleh Aaron-Wooi Yik sepanjang kempen di Tokyo cukup membanggakan.

“Tahniah Aaron dan Wooi Yik atas kalungan pingat gangsa. Alhamdulillah. Rezeki hari kesembilan temasya ini akhirnya menghadirkan pingat pertama buat negara.

“Saya dapat lihat tadi kesungguhan Aaron dan Wooi Yik dengan aksi persembahan yang cukup bertenaga. Saya tahu bukan mudah untuk berhadapan dengan lawan berpengalaman lebih-lebih lagi ini adalah penampilan pertama pasangan negara ini ke Olimpik.

“Pastinya seluruh rakyat Malaysia bergembira dan berbangga dengan kejayaan ini. Tahniah Aaron-Wooi Yik. Teruskan usaha. Jadikan kejayaan ini sebagai pembakar untuk mencipta lebih banyak kegemilangan #DemiMalaysia,” demikian reaksinya di Facebook.

Aaron-Wooi Yik merangkul pingat gangsa selepas menewaskan pasangan nombor dua dunia, Mohammad Ahsan-Hendra Setiawan 17-21, 21-17, 21-14 dalam perlawanan yang berlangsung hampir sejam itu.

Reezal Merican turut merakamkan penghargaan kepada jurulatih mereka Flandy Limpele yang menabur bakti melatih beregu mencapai tahap meraih pingat Olimpik dalam penampilan pertama, selain mendoakan kejayaan buat barisan atlet negara yang masih meneruskan perjuangan di Tokyo.


‘Spotcheck’ mengejut di asrama tangani kes buli – Exco

BUKIT KATIL 13 Ogos – Jabatan Pendidikan Negeri Melaka dengan kerjasama Polis Diraja Malaysia (PDRM) kini giat menjalankan ‘spotcheck’ mengejut di sekolah-sekolah berasrama di negeri ini.

Exco Pendidikan dan Teknologi negeri Datuk Rais Yasin berkata, inisiatif menerusi Op Sejahtera itu dilakukan bertujuan untuk memantau dan menangani kes buli membabitkan pelajar asrama yang semakin diperkatakan sejak akhir-akhir ini.

Katanya, meskipun pelbagai usaha dilakukan, kerjasama daripada mangsa buli dan ibu bapa juga diperlukan bagi membolehkan siasatan dan tindakan awal dapat diambil.

“Saya juga meminta pihak jabatan untuk terus memantau keadaan pelajar di asrama dan pada masa sama kita juga bekerjasama dengan PDRM menerusi Op Sejahtera yang mana mereka akan melakukan ‘spotcheck’ mengejut di asrama-asrama seluruh negeri bagi memastikan tidak berlaku gejala buli di negeri ini,” katanya.

Beliau berkata demikian kepada Melaka Hari Ini pada sidang media selepas menghadiri Majlis Konvokesyen ke-8 Melaka International College of Science & Technology (MiCoST) di sebuah Resort, di sini, hari ini.

Hadir sama, Timbalan Pengerusi Lembaga Pengarah MiCoST, Datuk Wira Dr. Abu Bakar Mohamad Diah dan Ketua Eksekutif MiCoST Akmal Abdul Manap.

Semalam, tular di media sosial mengenai kejadian buli yang didakwa berlaku di Maktab Rendah Sains Mara (MRSM) Kuantan membabitkan pelajar perempuan sekolah berkenaan.

Kejadian itu dikatakan sudah berlarutan lebih sebulan lalu, namun pengadu yang dipercayai ibu bapa pelajar berkenaan mendakwa pihak sekolah bertindak sambil lewa untuk menyelesaikan isu berkenaan.


Dua lemas, seorang hilang tragedi mandi di pantai Sungai Ular

KUANTAN 27 Feb. – Dua kanak-kanak perempuan maut akibat lemas manakala seorang lagi kanak-kanak lelaki dilaporkan hilang semasa mandi di Pantai Sungai Ular di sini hari ini.

Mangsa yang lemas dikenali sebagai Fitrah Dhia Zahraa’ Zaidi, 9, dan jirannya, Nor Najuwa Mohd Ariffin, 13 manakala Mohd Fazrul Hakimi, 11, yang juga adik kepada Nor Najuwa masih belum ditemukan.

Ketua Polis Daerah Kuantan Asisten Komisioner Mohamad Noor Yusof Ali berkata kejadian dipercayai berlaku sekitar 5.45 petang iaitu 10 minit selepas mangsa bersama-sama ahli keluarganya tiba di pantai yang terletak kurang 200 meter dari rumah mereka.

“Kita difahamkan kanak-kanak terlibat terdiri daripada dua jiran yang tinggal di sebuah kuarters guru berhampiran. Mereka ke pantai bersama ahli keluarga dewasa, namun dikatakan telah berlari meninggalkan kumpulan itu, mungkin disebabkan terlalu teruja untuk mandi.

“Kejadian lemas difahamkan terjadi di hadapan ahli keluarga lain, yang lewat hanya beberapa minit di belakang mangsa,” katanya kepada pemberita di lokasi kejadian.

Fitrah Dhia Zulaikha, 13, yang juga kakak kepada Fitrah Dhia Zahraa’ , juga hampir lemas ketika cuba menyelamatkan adiknya, bagaimanapun diselamatkan oleh orang awam.

Sementara itu, Mohamad Noor berkata operasi mencari dan menyelamat Mohd Fazrul Hakimi yang bermula petang tadi akan diteruskan hingga 10.30 malam, melibatkan pencarian dalam lingkungan hingga 2 kilometer dari lokasi kejadian.

Katanya, operasi itu melibatkan pegawai dan anggota polis, bomba serta bantuan 65 penduduk kampung selain nelayan yang mempunyai bot sendiri bersetuju menawarkan bantuan mencari mangsa di pesisir pantai.